2018ko abenduaren 16a, igandea | Ordua Euskal Herrian 03:31:42\nErdoganen argazkiak Amedeko Şanliurfa bulebarrean.\nTurkiako Estatuan Kurdistan hitza tabua da eta tabu izatearen ideia hori herri kurduraino zabaltzen da. Lurralde hori izendatzeko Turkiako ekialdea edo Anatoliaren ekialdea esan behar da, susmagarritzat hartua ez izateko. Aireportuan edo administrazio-guneren bateko funtzionario batekin Kurdistan erabiltzeak galderak eta errezeloak sor ditzake. Eta zer esanik ez polizia baten aurrean –kalez jantzitako polizien kopurua uniformatuta ikusten direnena baino handiagoa da ziurrenez–; norakoari eta bisitaren helburuari buruzko galderetatik pasaportea eskatzera, argazkia ateratzera eta poltsa eta motxilak erregistratzera pasa daiteke.\nAmedeko aireportura heldu ostean Şanliurfa bulebarretik taxiz zeharkatzeak lehenengo “errealitate kolpea” eskaintzen du: zenbait kilometroz kale-argi guztietatik ikur turkiarrak eta Erdogan-en irudiak zintzilikatuta daude. Kalean, eraikin ofizialetan, eskoletan… ilargi erdiko ikur gorrien eta buruzagi autoritarioaren argazki uholdea ikusteak burura ekartzen duen lehenengo pentsamendua honako hau da: zer mingarri izan behar duen kurdu gehienentzat pauso bakoitzean “Hau Turkia da” mezua presente izateak. Ia bazter guztietara hedatzen da erregimenaren propaganda, armatutako polizien presentzia iraunkorra, auto blindatuak, kamerak, kontrol-guneak, Amed hiri barruan bost polizia-etxe, kuartel militarrak eta bost kartzela daude. Gauzak horrela,. Bakurreko biztanleek agian ez daukate hain barneratuta beren nazionalitate turkoa…\nAnatolia penintsulan antzinatik bizi diren beste herriak asimilatzeko edota desagerrarazteko saiakerak errepikatu ziren Inperio otomandarraren garaietan eta, gertuago, Mustafa Kemal-ek, Atatürk, 1923an Turiako Estatua sortu zuenetik. politika horren gertaera ankerrena da 1915 eta 1923 artean armeniarren kontra egindako genozidioa. Milioi bat lagun baino gehiago hil ziren –indarrez, gosez ala gaixotasunez– eta gaur egun oraindik Turkiako Estatuak ukatzen du egindakoa.\nTurkiako bandera Mardin hiriko kaleetan\nBeste herri askorekin gertatzen den bezala, gutxiengoak azpiratzeko (Turkiako Estatuan ia hiru biztanleetatik bat jatorriz kurdua da) gobernu turkiarraren ahaleginak hizkuntza eta kultura-adierazpenetara hedatuta dago, baita toponimiara ere. Herrien eta lekuen izenak turkiera hutsean erakusten dira, eta horixe da administrazio, hezkuntza edota osasun-guneetan legez erabil daitekeen hizkuntza bakarra. Seinale guztiak turkieraz daude, nahiko erraza da hizkuntzak ezberdintzen turkierak dieresi ugari erabiltzen du, eta Q, W eta X letrarik ez dauka –kurduan aldiz presente daude–. Kurduera hezkuntzatik eta komunikabideetatik ere kanporatua dago. 2012-2015ean Kurdistango Langileen Partiduaren (PKK) eta gobernuaren arteko elkarrizketa prozesuan kurduerarekiko permisibitate handiago izan bazen ere, prozesuaren apurketak kurduera berriz hizkuntza galarazia izatera eraman zuen. Bakurreko etxe askotan hizkuntzarekiko eta kulturarekiko lotura Sterk TV-ren bidez mantentzen da, Bruselan egoitza daukana. Kanal hau aire freskoa da atmosfera itogarri honetan, non kurduera gune pribatura murriztuta geratzen den. Hezkuntza publikoan eta pribatuan ezin hizkuntza irakasteak transmisioa familiara mugatzen du, eta horrek, lagun kurdu batzuek azaldu zigutenez, idazkeraren transmisioa eta bere normalizazioa nabarmen zailtzen du. Izan ere, hainbatek esan zigun kurdua ulertzen eta hitz egiten duela, baina idazteko gai ez dela.\nKultura kurduaren ezarpena Turkiako Estatuan ertz surrealistetara heldu da. Adibidez, Amed-eko Sur barrutian kafetegi/teteria bezala funtzionatzen duen barne patio bateko langileek esan ziguten barrutiko kultura-gune guztiak itxi zituztela gobernuaren aginduz. Beren gunean, giro eta musika kurdua izanagatik ere, ez zuten itxi kultura-gune bezala formalki ez aritzeagatik. Liburuak kurdueraz argitaratzeko aukerari buruz galdetuta, erantzuna espero zitekeena izan zen: nahiz eta legedian debekua ez izan, oztopoek eta argitaletxe eta banatzaileei egindako presioek zailtzen dute aukera hori.\nKurduen kontrako paranoiaren maila banderaren debekuak erakusten du. Kurdistango hiru kolore nazionalak (horia, gorria ea berdea) elkarrekin erakusteko debekua dago. Bakur-ren oso ugariak diren ehun-gaien saltokietan kolore konbinazio askotako zapiak aurki daitezke. Hala ere, bakar batek ere ez du erakusten hiru kolore “susmagarriak”. Amed, Mardin, Tatvan edota Van hirietan zapi klandestino hauek aurkitzeko gure bilaketa emaitzarik gabekoa izan zen. Euskal Herrira, arropa artean ezkutatuta, ekarri genuen zapia TJA emakume kurduen mugimenduko kideek oparitutakoa izan zen. Kolonbiako lagun internazionalista batek ezin izan zuen bere herrira eraman, Newroz ospakizunera bidean polizia batzuek kendu baitzioten. Lehen begiratuan txantxa badirudi ere, hiru kolore elkarrekin erakusteak erregimen turkiarraren errepresio itsua pizten du.


Urnietako Udalaren aldeko ordainagiriak, likidazioak edo bestelako kobrantza-agiriak ordaintzea.\nOrdainagiria, likidazioa edo dagokion kobrantza-agiriak.\nOrdainagiriak honela ordaindu ahal izango dira:\n1.- Dagokion kobrantza-agiria jarraian aipatzen diren finantza-erakunde laguntzaileetako edozeinetan aurkeztuz: Kutxabank, Laboral Kutxa, Rural Kutxa, Caixanbank, Sabadell. Halaber, erakunde horien kutxazain automatikoetan ordaindu ahal izango da, kutxazainek duten irakurgailura barra-kodea hurbilduz.\n2.- Eusko Jaurlaritzaren ordainketa-pasabidearen bidez: Ordainketa pasabidea\n3.- Bertan bulegoan: txartel bidezko ordainketak onartzen dira.\nLikidazioak: kuotaren ordainketa hilabeteko epean egin beharko da, likidazioa jakinarazi eta hurrengo egunetik aurrera.\nBorondatezko aldia: epeak zerga-egutegian ezarritakoak izango dira. Helbideratutako ordainagiriak borondatezko ordainketa-aldiaren azken egunean kobratuko dira.\nBorondatezko aldian sartzeko ezarritako epea amaitu eta hurrengo egunean hasten da betearazpen-aldia, eta sartu beharreko zenbatekoa errekargu batekin igoko da:\n1 - Premiamendu-probidentzia jakinarazi aurretik, % 5eko errekargua.\n2 - Jakinarazpena jaso ondoren, % 15eko errekargua hilabetez.\n3 - Premiamendu-probidentzia jakinarazi eta hilabetera, errekargua % 20koa izango da.\nPremiamendu-probidentzia jakinarazten denetik hilabete igarotzen bada zorra ordaindu gabe, zordunaren ondasunak enbargatuko dira.


Irakasbil | Euskara irakasleen intereseko gaiak: hizkuntza, euskaltegien kudeaketa, soziolinguistika, estatistika datuak, iritziak eta abar. | Abian da "Gozatu Sarean Euskaraz" kanpaina\nArgitaratua: osteguna, 4 ekaina 2020, 12:22\nHizkuntza Politikarako Sailburuordetzak (HPS) urteak daramatza ingurune digitalerako euskarazko edukiak eta bestelako baliabideak diruz laguntzen edo sustatzen. Hortaz, urte hauetan guztiotan, dirulaguntza deialdietan edo beste sustapen-lerro batzuetan parte hartu duten guztiei esker, euskarazko baliabide ugari aurki dezakegu ingurune digitalean euskaraz aritzeko. Alabaina, askotan ez da erraza izaten eduki edo baliabide horietara heltzea, horiek merkatuan euskaraz dauzkagula jakin ere ez dakigulako. Ingurune Digitalean Euskara Sustatzeko Deialdian (ikus esaterako 2019ko esleipenei dagokien Ebazpena) esleipendun direnei berariaz eskatzen zaie egiten dituzten produktuak zabaltzeko. Hala egiten duten arren askotan gerta daiteke nahikoa ez izatea eta produktu horiek Interneteko zabaltasunean galtzea, kasurik txarrenean, edo aurreikusitako erabiltzaile-kopurua txikiagoa izatea eta indarra galtzea.\nHorretaz kezkatuta, eta EABren Ingurune Digitalean Euskara Sustatzeko Batzorde-atalean hainbatetan egindako gomendioari jarraikiz, produktu horiek zabaltzeko kanpaina bat abiatzea erabaki du HPSk, nolabait enpresek edo eragileek egiten duten zabalkunde lanari bultzada bat emateko. Zer esanik ez, pandemiaren garai hauetan Sareko baliabideek hartu duten pisua ere kontuan hartu beharrekoa da.\nAipatutako kanpaina gizarte-sareetan udan zehar burutuko da (YouTube , Instagram, Twitter, Facebook), gaur bertan hasita; Eusko Jaurlaritzak inoiz sustatutako produktuak aukeratu dituzte zabaltzeko. GOZATU SAREAN EUSKARAZ! da kanpainaren mezua da; webgunea badago erabilgarri eta #GozatuSareanEuskaraz traol-hitza ere hasi dira baliatzen.\nLehenengo fasean aisialdiarekin eta kirolarekin lotutako eduki eta baliabideak zabalduko dira. Hurrengoetan, berriz, beste baliabide batzuk zabalduko dira, kulturakoak eta euskara ikastekoak esaterako.


Elkargi eta Guuk Ticketbaiko arazoari irtenbide bat eskaintzen dute – Ekonomiaren KZ\nElkargik Billin aurkeztu du Euskadiko enpresa txiki eta ertainentzako eta autonomoentzako irtenbide gisa, TicketBAI fakturak kontrolatzeko sistemaren aurrean. Sistema hori Guukekin batera jarriko da merkatuan, eta hark banatuko du. EAEko hiru foru-ogasunek homologatutako hodeian fakturatzeko plataforma bat da, 2022ko urtarrilaren 1etik aurrera araudia betetzea ahalbidetuko duen fakturazio elektronikoko software bat erabiltzeko betebeharra dela eta.\nZenon Vazquez Elkargiko zuzendari nagusiak nabarmendu duenez, akordioaren helburua “enpresa txiki eta ertainei lege eta zerga betebehar berriei modu erraz, seguru eta kontrastatuan aurre egiten laguntzea da, kudeaketa programetan inbertsiorik egin gabe”.\n“Euskadiko enpresa txiki eta ertainen eta autonomoen kezkak jaso ditugu, Ticketbaiko araudia ezagutu zenetik, eta haien digitalizazio-prozesuetan laguntzeko lan egin dugu, modurik errazenean eta eraginkorrenean”, adierazi du Vazquezek.\nBestalde, Juanan Goñi Guukeko kontseilari delegatuak azaldu duenez, “Enpresa txiki eta ertainen eta autonomoen artean eragin handia izango duen egoerari irtenbide erraza eta berritzailea eman nahi izan diote, horietako askok ez baitute araua betetzeko behar diren sistemak”.\n“Eten digital handia duten negozio txikien bolumen handia dago; horientzat, nahitaez bete beharreko zerga-eskakizun horiek betetzea arazo bat da, eta etengabe, kalitatezko zuntz batekin eta oso azkar konektatutako ekipoa izateko beharra sortzen zaie. Gainera, urteko oinarrizko tarifarik onena eskaintzea lortu dugu “, adierazi du.\nEra berean, Marcos de la Cueva Billingo CEOk gaineratu du akordio horrekin Euskadiko enpresa txiki eta ertain eta autonomo guztiek “fakturazio-tresna bat izango dutela eskura, araudia betetzeko eta negozioaren kudeaketa hobetzeko”.\nEnpresa eta autonomoentzako konponbidearekin bat eginez, Elkargik eta Guukek Billin plataforma aurkeztuko dute Gipuzkoako Ganberak antolatutako Ticketbairi buruzko I. Azokan, datorren igandean eta astelehenean, Donostian.\nHainbat aukera aztertu ostean, Elkargik eta Guukek Billin startuparen alde egin dute; izan ere, “Aurrekontuak, fakturak eta gastuak egin, bidali eta jasotzeko, aplikaziotik bertatik bezeroei kobratzeko, bezero eta erabiltzaile mugagabeei kobratzeko eta ohiko kudeatzailearekin etengabe konektatzeko aukera ematen du” eta “Interneterako konexioa duen gailu bat baino ez du behar operatiboa izateko”.\nSoftwareak Interneterako konexioa duen gailu bat baino ez du behar fakturak eta aurrekontuak egiteko, bidaltzeko eta jasotzeko.\n← Von der Leyenek Espainiako berreskuratze plana onartuko du\nEraikuntzak 1,8 euro sortzen ditu Euskadin gastatutako euro bakoitzeko →


Hirigintza planarekiko adostasun osoa udalbatzarreko bozketan — Soraluzeko Udala\nHirigintza planarekiko adostasun osoa udalbatzarreko bozketan\nInteres handia piztu zuen joan zen egueneko udalbatzarrean datozen urteetako hirigintzako plan orokorra onartzeko egin zen lehen eztabaidak. Alkateak plan orokorraren inguruko azalpenak eman zituen lehenengo eta ostean bozkatu egin zuten: alderdi denek aho onartu zuten. Santa Anako zenbait bizilagun izan ziren saio aretoan eta euren desadostasuna adierazi zuten.\nHiart Arluziaga alkateak plan orokorrak bere baitan jasotzen dituen zehaztapen garrantzitsuenak azaldu zituen. Helburu nagusien artean jasangarritasuna bermatzea, ibaiaren zentralitatea lantzea, ongizatea eta irisgarritasuna hobetzea eta herritarren bizi-kalitatea bermatzea direla zehaztu zuen, planean, “Alkarrekin prozesuan jasotako ondorioak txertatu direla” azpimarratzearekin batera.\nEgitasmo nagusiak, gunez gune\nPlanak jasotzen dituen egitasmo nagusiak ondorengoak dira:\n- SANTA ANA - OLA bitartean, Leteneko tailerretik hasi eta Amezuarenera arteko eraikin guztiak bota eta ingurua lautzea proposatzen da Santa Ana kaleari jarraikortasuna eman eta herrirako sarbide berria egokituz. Alkateak aipatu zuen, bertan etxebizitza sozialak eraikitzeko aukera aztertzen dihardutela.\n- ERREGETXETIK autoak kendu eta Plaza Zaharrarekin batera herriaren erdigunean aisialdirako gune handia egitea proposatzen da.\n- SAPA dagoen gunea eraberrituz, beharren araberako proiektu bat gauzatu nahi da.\n- PASCUALCHURRUCA lantegia herriaren erdigunetik kanpora ateratzea proposatzen da.\n- URAagentziak uholde arriskuak direla eta egindako gomendioei jarraituta presen altuera jaistea aurreikusten da.\n-ATXOLIN-IRUKURUTZETA ingurua indartzea\n-MUGIKORTASUN-IRISGARRITASUNA HOBETZEA, herri-sarrerak hobetu eta herriko eraztuna txikitu, poligonoan zubi bat eraikiz.\n- KANPOSANTUA lekuz aldatzeko aukeraren inguruan gogoeta egitea proposatzen da.\nAzalpena bukatu aurretik kaltetuekin bilerak egin direla azaldu zuen alkateak. Bereziki erreferentzia zuzena egin ziren Santa Ana-Olea arteko bizilagunei eta esan zuen eurekin batera adostu dutela proiektua egikaritu arte etxe horiek ordenantzaren barruan mantentzea. “Inor ez dela kalean geratuko” ere aipatu zuen Arluziagak eta plana “soraluzetarren bizi-kalitatea hobetzeko ona dela” gaineratu zuen.\nAlderdi guztiak ados\nUdaletxean ordezkaritza duten hiru alderdiek aho batez onartu zuten hirigintza plan berriaren behin behineko planari hasierako onespena ematea. Orain, hogei eguneko epea zabalduko da eta ondoren, planaren behin betiko zirriborroa onartu beharko dute.\nEAJko ordezkariak alderdi guztiak zoriondu zituen “guztien artean lortutatuko adostasunagatik”. Bere ustetan, “planak herri osoari eragiten dio eta maiatzean hauteskundeak izan arren, eman daitezkeen aldaketa politikoak ez dira plan orokorra aldatzeko aitzakia izango”. EAJk planari egin dizkion ekarpenak ere aipatu zituen Aldazabalek, bereziki Erregetxearen eraberritzeari dagozkionak. Batetik, Erregetxean, lurrazpiko aparkalekuak egitea proposatzen dute eta Erregetxearen erabilera berria aprobetxatuta trafikoaren noranzkoa lehengora bueltatzea.\nPSE-EErentzat plan ona da\n8 urtetan betetzeko moduko plana dela iruditzen zaie PSE-EEko kideei eta herriarentzat ona dela ere esan zuen Patricia Borinagak. Eurak aspaldi dihardutela plan zaharra berrikuskatu dadila eskatzen eta pozik daudela emaitzarekin “proiektuetan oinarrituta dagoelako, ez politikan”.\nBilduko Roke Akizuk hartu zuen gero hitza eta Aldazabali egin zion aurre esanaz, Erregetxeko aparkalekuen auzia eta norabide aldaketarena, EAJk lehenagotik atera gabe duen arantza dela. Akizuren ustez “lurrazpiko aparkalekuak oso garestiak dira eta ez du herriko erdialdea oinezkoei lehentasuna emateko filosofiarekin bat egiten”. Hala ere, “emendakina onartu eta aukera guztiak aztertuko direla” azaldu zuen.\nIkerrek, bere partetik, “arantza ez, beraiek aurkeztutakoa herriari begirako hobekuntzak direla azaldu zuen eta herriagatik arduratzen direla, beti onena eskaini asmoz”.


"Zoriontasuna ez da soilik egun eguzkitsuetan gertatzen. Lainotuta dagoenean ere zoriontsu izaten jakin behar dugu" - Diario de Noticias de Alava\nMikel Ayllon Idazlea\nsara cabrera / jorge muñoz 27.09.2020 | 00:06\nIdazle laudioarrak bi sari irabazi berri ditu azken asteotan, eleberri labur batengatik lehenengoa eta euskarazko kontakizun liburu batengatik bigarrena.\nGasteiz – Konfinamendua idazteko eta irakurtzeko aprobetxatu du Mikel Ayllon idazle laudioarrak, eta Ramiro Pinilla Getxon eta Donostia hiriko Kutxa literatura sariak irabazi ondoren, bere pasioa den horretan, idaztean, gehiago sakondu nahi du. Izan ere, aukeraz beteriko etorkizuna dauka.\n'Hanka hautsiak' eleberriagatik irabazi duzu Ramiro Pinilla saria berriki, egoera latz bat irudika-tzen duena, gainera.\n–Bukatzen ari den mundu bat irudikatzen du, hiri baten kanpoaldeko langile auzo bat. Auzo horren gainbehera deskribatzen da, jendea bertan dagoen fabrikatik kaleratzen dutela, etab. Bizitzaz husten doa auzoa. Horren berezitasuna da udan zirkoa doala, eta neska gazte batek zirkoaren bitartez beste mundu bat ezagutzen du. Ez da dena beti erraza, eta hori da eleberrian agertu nahi izan dudana.\nHau ez da, dena den, idazten duzun lehenengo eleberria. Aurretik 'Ez tiro egin anbulantziei' etorri zen.\n–Duela bost urte kaleratu zen liburu hura, eta pixka bat bertan hitz egiten da garai ilun batez, edo momentu bitxi edo distopiko batez. Bi pertsonak elkar ezagutzen dute, eta maitemintzen ahalegintzen dira. Hau idazten, gainera, oso gaizki pasatu nuen oso giro iluna zelako.\nBere azalaren irudia gainera, gaur egungoa dirudi, bi pertsona aurpegia estalita musu ematen.\n–Egia esan, nobela iluna da eta bizi garenarekin nahiko lotuta dago, bai. Liburuan irudikatzen da zuten bizimodua aldatzen ari dela, baina ez dakitela norantz aldatzen ari den. Trantsizio horretan dena oso arraroa da, eta gauza oso gogorrar ikusten eta bizitzen ari ginela argi dago.\nZaila da zure arimaren atal bat idazten duzun horretan ez uztea?\n–Nik beti esaten dut asko kostatzen zaidala idaztea, sentitzen dudalako hitz bakoitzarekin nire azalaren zati bat uzten dudala hor. Lehenengo nobela horretan jartzen nuen musika eta negarrez egoten nintzen ordu betez, igual ordu erdi idazten nuen, eta beste ordu bat negar egiten ematen nuen. Bukatu nuenean airea behar nuen, eta beste nobela hori idazten hasi nintzen.\n'Zoriontsu izatea erabaki genuen' kontakizun liburuagatik ere Donostia hiriko Kutxa literatura saria irabazi zenuen. Egun, inoiz baino beharrezkoagoa da zorion-tsu izatea, ezta?\n–Batez ere, uste dut lehenbiziko gauza dela konturatzea edo ikustea zer den zoriontasuna. Liburuaren azpian zoriontasun jasangarri eta iraunkor bat dago. Saltzen digute zoriontasuna etengabe ondo egotea dela, eta hori ez da niretzat zoriontasun osasuntsu bat. Zoriontasuna batzuetan tristea da, edo erabaki-tzen dugu zoriontsu izatea, baina bidean momentu txarrak egon daitezke. Bukaeran beharbada ez dugu lortzen nahi genuen guztia, baina zoriontasuna ere hori da. Horri buruz hitz egiten dut ipuin liburuan. Zoriontsu izateko uste dut normalak izateari utzi behar diogula, bizi-tzan askotan aukeratu behar da: normala edo zoriontsua izatea. Gauza arraroak egitea komilla artean beharbada da zoriontsu egiten gaituena, eta ausartak izan behar dugu pixka bat arraro sentitzeko eta zoriontasuna hor bilatzeko.\nAipatzen duzun arrarotasun hori azalaraztea ez da beti erraza, ezta?\n–Egia da, eta istorioetan ikusiko ditugu pertsonaia nahiko bazterrekoak direla, edota hartzen dituztela erabaki arraroak. Batzuetan, hartzen ditugun bideak ez dira errazak, eta askotan ez dakigu nola amaituko diren. Zaila da, bidera-tzen gaituztelako berdin joatera, baina batzuetan horrelako erabakiak hartu behar dira.\nSei istorio dira guztira. Elkar lotuta daude?\n–Egia esan, bakoitza desberdina da, pertsonaia desberdinak ditu, eta gai desberdinak lantzen ditu; kokapena ere da desberdina. Hala ere, guztietan gutxi gora behera haria berdina da, zoriontasuna nahi dutela guztiek, baina bakoitzak bere modura, noski. Denak ahalegintzen dira, eta erabakiak hartzen dituzte zoriontsu izateko. Argi daukat, dena den, norbaitek esango didala, irakurri ostean, zoriontasun gutxi ikusten duela eta miseria asko edo tristezia asko, edo dena delakoa. Beharbada hori da, ohituta gaudelako liburu bat har-tzera eta zorion parrasta bat ikustera, dena izango dela poztasun izugarria, baina ez da horrela. Batzuetan gauzak ez dira ondo ateratzen, erabaki batzuk hartzen dituzu eta ez da ondo ateratzen, edo ez zen hori egin behar zenuena. Hala ere, inpultso hori dago pertsonaien aldetik, edo ez dugu jakingo bukaera zein den; amaierak oso irekiak dira. Garran-tzitsua da pertsonaia guztiek nahi komun bat daukatela, zoriontsu izatea, eta batzuk asmatuko dute hobeto, beste batzuk ez.\nZoriontasun hitzaren esanahia moldatu nahi izan duzu, beraz, liburu honekin.\n–Hori da. Normalean identifikatzen dugun zoriontasun hori ezinezkoa da, eta gainera ez da osasuntsua, inor ez dagoelako etengabe saltoka eta pozik. Saiatu naiz zoriontasuna gure bizitzen neurrira ekartzen. Hala ere, uste dut ipuinak oso erraz irakurtzen direla, argia badago baina epaimahaiak esan zuen ematen duela guztietan lainoa dagoela, eta hala da. Zoriontasuna ez da soilik egun eguzkitsuetan gertatzen; jakin behar dugu zoriontsuak izaten ere lainotuta dagoenean. Hori da ipuinetako giroa, eta horretan pertsonaiak ahalegintzen dira zoriontsuak izaten.\nZoriontasuna aurkitu duzu ibilbide honetan?\n–(Barrezka). Hau idatzi baldin badut, argi dago horretan sinesten dudala. Idaztea kosta egiten zait, baina aldi berean gustatzen zait. Ezin naiz ida-tzi gabe bizi. Zoriontsu egiten nau idazteak, nahiz eta batzuetan prozesu zaila izan. Egia esan, gero ohar-tzen zara gauza hauek egiten zaituztela pixka bat zoriontsuago, eta pandemiarekin bizi garen egoera arraro honetan zaildu zaigu zoriontsu izatearen kontu hori, egoera hau antsietatearekin bizi dugulako, ez dakigulako nola aterako garen hemendik, ezta noiz aterako garen. Gauza txikietan fijatu behar gara horregatik, ez saiatu pentsatzen zoriontsu egotea beti barrezka egotea dela, horrekin ez itsutu.\nNola igaro duzu zuk konfinamendua? Inspirazioa zurekin egon da hilabete hauetan?\n–Esango nuke jende gehienari bezala gertatu zaidala. Hasieran idazteko denbora pilo bat nuela ikusi nuen, baina egunak joan ahala, egunak igarotzen ziren eta ikusten nuen ez nuela ezer egin. Oso gutxi idatzi nuen. Baina irakurtzeko aprobetxatu nuen, beti sentitu naizelako irakurleago idazle baino.\nBi sarietako epaimahaiak gainera puntakoak ziren.\n–Bai, Ramiro Pinillan eta Kutxa sarian niretzat ilusiorik handiena, edo handienetarikoa izan zen jakin nuenean bai batean zein bestean zeuden kideak; denak goi mailako idazleak, ibilbide luzekoak, eta jende oso garrantzitsua: Itxaro Borda, Arantza Urretabizkaia, Txani Rodriguez, etab. Guztiak punta puntakoak. Horrek asko poztu ninduen, halako jendeak baloratzea egin duzun lan guztia; poztasun handia ematen du. Eta poztasun handiena, uste dut dela Kutxako Donostiako sarian argitaratzen dutela. Nik behintzat horretarako idazten dut, jendeak irakur dezan.\nNoiz argitaratuko duzue liburua?\n–Azaroaren 7an da Donostiako sariaren banaketa, eta liburua Elkarrek argitaratuko du eta kalean egongo da egun horretan. Bestearekin, elebrriarekin, bilatzen nabil. Ramiro Pinilla sariaren barruan ez da sartzen argitalpena baina ematen dute argitaratu nahi duen argitaletxeari diru-laguntza, eta argitaletxe bila nabil. Ea zortea dagoen eta kaleratzeko modua dagoen.\nZer ekarriko dizu etorkizunak?\n–Orain bi gauza ditut esku artean; batetik ari naiz antzezlan bat idazten –bi labur idatzi ditut, eta hau luzea izango da–. Azarorako bukatu behar dut. Antzerkia beti gustatu izan zait. Horretaz aparte, ipuin liburuko ipuin batean oinarritutako gidoi bat idatzi nuen antzezlan labur baterako. Gasteizko antzerki jaialdian hautatu zuten eta abenduan aurkeztuko dugu.\n"Asko kostatzen zait idaztea; sentitzen dut hitz bakoitzarekin nire azalaren zati bat uzten dudala"\n"Zoriontasuna batzuetan tristea da, eta hautatzen dugun bidean momentu txarrak egon daitezke"\n"Ausartak izan behar dugu pixka bat arraro sentitzeko eta zoriontasuna hor ere bilatzeko"\nEuskara bultzatzeko bidean.\nEskola kirolean egiten diren txapelketak ez dira bueltatuko.


XV-XVI. mendeak: Negar eta Kexu kantak | Sareinak\n← Kritika literario feminista, metodologia baterantz (II): gaia\nBerdintasunaren feminismoa →\nXV-XVI. mendeak: Negar eta Kexu kantak\n2007/05/03 Utzi iruzkina\nJosune eta Amaia\nGure liburuzainak XV eta XVI. mendeetako andra eresilariei buruz berba egingo dute oraingo honetan (gainera hasieran Iratxeren bisita izango dute). Haien elkarrizketa irakurri nahi duzu? Sartu liburutegian orduan…\nA: Aupa neskak, zelan liburutegian? Jai eguna da eta!\nJ: Liburutegian beti ondo, liburuen artean beti lanean baina ondo.\nA: Aurrekoan egon nintzen euskal abeslari batzuen letrak irakurtzen eta gogoratu nintzen Milia Lasturkoren eresiaren hitz indartsuekin.\n*Cer ete da andra erdiaen çauria? / Sagar errea, eta ardoa gorria. Alabaya, contrario da Milia: / Azpian lur oça gañean arria. Lastur-era bear doçu, Milia. / Ayta jaunac eresten dau elia, Ama andreac apaynquetan obia. / Ara bear doçu, Milia. lausi da cerurean arria. Eç dauco Peru Garciac bearric / Ain gah andia apucadua gatic. Ceruetaco mandatua içanic, / Andrarioc ala cumpli jasoric. Guiçon chipi sotil baten andra çan, / Ate arte çabalean oy çan, Guilça porra andiaen jabe çan, / Onrra andi asco cumplidu jacan. Arren ene andra Milia Lastur-co, / Mandatariac eguin deust gaxtoto. Cerurean jausi da abea, / Jo dau Lastur-co torre gorea, Eroan ditu ango jauna eta andrea, / Bata leen, guero bestea. Bidaldu dogu ceruetara cartea: / Arren diguela gure andrea. Mondragoeri artu deusat gorroto.*\nI: Hara! Ni atzo Itxaro Bordaren Krokodil bat dut bihotzaren ordez poema liburua irakurtzen ari nintzela, “Milia Lasturko revisited” poema ederra topatu nuen… Indartsua, berrirakurketa probokatzailea!!!\nA: Ez da hemendik egongo, apalen batean gordeta…\nI: Bai, hemen dago. Hortxe doa:\nItxaro Bordaren “Milia Lastur revisited”\nHilhotzen karrasiak josirik ahoan / nola aurkituko dun hire sokorria? maiteko haut Milia ez hadila joan / hator edan dezagun ardao gorria… baratz aberatsetan ebatsi sagarrak / gordeko ditinago bide bazterretan. ahantz otoi Milia sarraski zaharrak / eta suaren kantak bide hats erretan. belar bustiek egin maitasun ohantzan / etzanen gaitun gero bi biak bihotza gauero zazpi itzal ikusteko dantzan / non dago harria? non dago lur hotza? eresi hark ziona jartzeko zalantzan / maiteko haut Milia ez hadila lotsa…\nJ: Kuriosoa eta pozgarria ere Ana toledok bere euskaltzain osoko kargua onartzeko diskurtsoan negar kanta baten hitza moldatzea eta erabiltzea: Oinetako lur hau yabilt ikara… Ozaetako Santxarena. Guzti honek esan nahi dau gure aurreko andreen lan literarioa hasi garela berreskuratzen eta erabiltzen. Berri on ona da.\n*Onateko larra jabilt ikora, lau aragurek berean berala, Martin Bañez Ibarreta’n il dala. Artuko dot esku batean gezia, bestean suzi iraxegia: Erreko dot Aramayo guztia*\nA: Ba Joseba Sarrionandiak ere aipatzen du Milia eta baladen hizkera bere Ni ez naiz hemengoa lanean. Besteak beste hurrengo hau esaten du:\nGaston Paris, Leo Spitzer eta bestek Erdi Haroko lirikaren erroak andereek eginiko udaberri eta dantza kantuetan aurkitu behar direla frogatu dute. Erdi Haroko lirika andereek egina zen hein handian, halan frauenlieder alemanak, cantigas de amigo galaikoportugesak, refrains frantsesak, daino lituanoak, edo khardja mozarabeak, edo andereen abotsetan imintzen zen betiere. Muwassaha arabeak, hain zuzen, jawari edo esklaboek kantatzen zituzten kalifen atseginerako, esklaba arrotzek gehienetan. Bada, Europako lirika zaharra andereena zen batik bat, eta bere kantuak ernalindar eta amodio festetakoak omen ziren, paganoak beraz. Erdi Haroko eliza dokumentuetan, berriz, behin eta berriro debekatzen ziren andere kantuak, pagano jatorrikoak eta lizunak zirelakoan. Baina tradizioa, andere lirika, andere eresien tradizioa ez zen han hemenka berandura rte amatatu, ez eta Euskal Herrian ere, Esteban Garibaikoaren testigantza haintzat hartzekoa bada.\nI: Bai, ahozko tradizio horren oihartzuna eta lotura idazle askorengan antzematen da, baina, beharbada, Itxaro Bordak abiaturiko bide hori da oraintsu indartzen ari dena. Alegia, Josunek esan bezala, ahozko tradizio horretan andreen sorkuntzak ere bazuela lekua aldarrikatzearena.\nJ: Zenbat eta hobeto ezagutu, orduan eta gehiago erabiliko dira ere. Aipatu ditugunak baino gehiago daude oraindik.\nA: Bai, adibidez Debakoa zen Alosko Usoaren kanta:\nAita jauna neria / Gaztelan zanian Ixil askorik jaio zan / Alostorrian semia Eta ala ere ixilagorik / dago bakian Azitzen Zarautz aldian / gure jatorriaren loitukerian Ai au mindura beltza / ai, nire lotsa Alabak negarra eta / aitak lur hotza\nA: Baina sorkuntza horrek mugak izan zituen, ezta?\nJ: Hasieran muga ez fisikoak: gaia. eresilariek oso negar-kanta onak, gogorrak eta salatzekoak egiten zituzten eta hau ez zen danen gustokoa izan. Geroago mugak fisikoak bilakatu ziren: ezin hilerriraino heldu, geroago ezin herritik atera, ezin etxetik atera, ezin kantatu… Batzuek bere lanbidea guztiz galdu arte.\nA: Badagoz be bai lege edo debeku batzuk, ezta?\nJ: Foruetan agertu zirenak frogatzeko daude, honi gehitu behar diogu herri bakoitzean hartu ziren neurriak. Harrigarria da heldu zaizkigunak heltzea eta mendeetan zehar mantentzea. Miraria iruditzen zait.\nA: Ba bai, ahozko tradizoaren biziraupena harrigarria da. Batzuk ahoz aho familian bazkalostean edo lan egiten zuten bitartean kantatzen eta kontatzen zituztenak eta beste batzuk besteen ahotik paperera jasotakoak.\nJ: Eta mantendu diren negar-kanten mezuak, hitzak, salaketa politikoak eta sortzaileen nortasun sendoa. Dana harritzekoa eta erabiltzekoa lehen esan dugun bezala.\nA: Baina papera ahotsa baino garrantzitsuagoa da mundu honetako mendebaldean, ezta? Afrikan zahar bat hiltzen den bakoitzean liburutegi bat erretzen dela diote.\nJ: Gaur egun hori ez, beti. Gogoratu Erdi Aroan europa osotik zebiltzan juglarrak. pertsona horiek ahozko literaturaren altxorrean ikasiak eta adituak ziren. Kantak, ipuinak, mitoak, leiendak, historia… Era ezberdinetako ahozko materialak ezagutzen zituzten eta lekua, eguna eta ospakizunaren arabera moldatzen eta erabiltzen zituzten. Tamalez ohitura hori galdu dugu (bertsolariak eta ipuin kontalariak salbu). Afrikan,ostera, bizirik mantentzen da griot eta griottten buru eta ahoetan. horiek hiltzen diren bakoitzean liburutegi bat erreko bailitzan da, egia. Zorionez beraiek badituzte belaunaldi berriak eta ohitura mantentzeko kezka eta grina.\nA: Bai, orain udako abestiak urtebete irauten du eta hori da daukagun ahozko tradizio bakarrenetakoa (haurren munduaz aparte, jakina!)… Zer gehiago kontatu ahal didazu negar kantei eta kexu kantei buruz?\nJ: Gehiago kontatzeko… Erdi Arokoak direla negar-kantak eta ondo azaltzen digutela goi-mailako emakumeen papera: gizonezkoak gerlan euskal herriko lurrak banatzeko guda luzean eta emakumeak hildakoak negarrez jasotzen, garbitzen eta dorrea/leinua defendatzen, beraiengandik espero zen paper soziala betetzen. Negar-kantek guda garaira eramaten gaituzte. Kexu-kantek bake garaira. orain banatutako lurrak mantendu, ziurtatu behar dira eta horretarako ezkontzak baziren tresna ezin hobea. Emakumeen ahotsak kontra entzuten dira negar-kantetan. Berriro ere azpimarratu behar dugu goi-mailako emakumeei buruz ari garela.\nA: Aitzpea Goenagak idatzi zuen orain dela gutxi Santxa deitzen den antzezlana. Hor agertzen da orduko andere indartsu eta ez ohiko baten bizitza. Beste alde batetik daukagu alfabetizazioaren datua, garai hartan oso jende gutxik zekien idazten eta irakurtzen, horregatik zuen hain paper garrantztsua ahozkoak. XV-XVI. mendeetan hasi zen literatura idatzia gurean, beti ere jende noble edo elizakoaren artean. Adibidez Etxepare eta Lazarraga dauzkagu euskal literaturan: bata apaiza eta bestea eskribaua edo idazkaria…\nJ: Baina Lazarragarekin batera emakume baten izena aipatzen da, ezta?\nA: Bai, Estibaliz de Sasiola.\nJ: Orain kontadazu zuk.\nA: Oraindik ez dago probatuta ezta nahikoa ikertuta ere, baina bereak izan daitezkeen hiru maitasun poema agertzen dira Lazarragaren eskuizkribuan. Patri Urkizuk hitz egin zuen honi buruz azken Lapurdumen, 10.enean. Artikulu horretan agertzen da bere hipotesia, eta honekin batera galdera nagusienari erantzun posible bat: Zer ba agertzen dira beste idazle baten (Estibaliz de Sasiola beste idazle bat izatekotan) olerkiak Lazarragaren testuekin batera?\nJ: Ba ikertu beharko ditugu kanta horiek!\nJ: Inoiz entzun duzu “Ama saldu nazu behi bat bezala” kanta?\nA: Bai, ze ba?\nJ: Hori dalako kexu kanta baten adibide bat, eta gehiago daude.\nA: Ba beste batean erakutsiko dizkidazu, ados? Orain hobe dugu bazkaltzera joatea, ez duzu uste?\nJ: Ados. Portzierto! Birginitate kontuarena ere badago, ezkontza onetarako gizonezkoentzat hain beharrezko eta garrantzitsua zena.\nA: Primeran. Zenbat ikasiko dogun gure berriketa hauetan, ezta?\nJ: Bai, hala uste dot. Beno ba. Goazen bazkaltzera!\nFiled under Diskurtso literarioa eta begirada feminista Tagged with Mila Lasturko


ACUNSA, GIPUZKOA BASKETEN BABESLE NAGUSI BERRIA | Acunsa Gipuzkoa Basket\n16 Sep ACUNSA, GIPUZKOA BASKETEN BABESLE NAGUSI BERRIA\nPosted at 12:34h in Babesleak, Endesa Liga\tby\tGBC\nSaskibaloi-taldeak osasun-aseguruen enpresarekin sinatu du, eta, gainera, ‘ACUNSA Gipuzkoa Basket’ izena hartuko du.\nACUNSAk, Nafarroako Unibertsitateko Klinikako osasun aseguruek eta Gipuzkoa Basketek(GBC) hiru denboralditarako babes akordioa sinatu dute.\nIdazpurua gaur goizean egin da Donostian, eta bertan izan dira Ignacio Núñez klubeko lehendakaria eta Guillermo Catalán ACUNSAko zuzendari komertziala.\nHori dela eta, ACUNSA Gipuzkoako taldearen babesle nagusia izango da. Gainera, izena aldatuko du, eta kanpaina honetan ‘ACUNSA Gipuzkoa Basket’ izena hartuko du.\nOsasun-aseguruen konpainia, beraz, Donostiako saskibaloi-taldearen bidaia-lagun berria da, Endesa Ligan, eta Urrezko LEB Ligako 2020ko Asturiasko Printzesa Kopa irabazi berri du.\n“Ilusio handiz aurkezten dugu hitzarmen hau ACUNSA bezalako enpresa batekin. Hiru denboralditako babesletza-akordio garrantzitsu bat lortu dugu, eta ziur gaude Endesa Ligako denboraldi berrirako eta gure Klubarentzat ekarriko dituen erronka guztietarako bidaide ezin hobea izango da”, azpimarratu du Nuñezek.\n“ACUNSAk hazkunde handia izan du azken urteotan, Nafarroan, konpainia lider bihurtu da, eta gero eta presentzia handiagoa du probintzia mugakideetan. Orain, apustu sendoa egiten dugu Gipuzkoan egotearen alde, eta taldearen eskutik lortu nahi dugu. Izan ere, Gipuzkoa Basket maila altuko taldea da, guk babesten dugunaren antzekoa. ACUNSAn ilusioz beterik gaude Gipuzkoa Basketekin batera hasi dugun etapa berri honekin, errendimendu handiko kluben babesle gisa dugun esperientzia ziurtatzen baitu”, adierazi du Catalán-ek.\nACUNSA osasun-aseguru konpainia\nACUNSA osasun-laguntzako estaldurako 1. aseguru-konpainia da, eta aitzindaria da diagnostiko- eta kirurgia-teknologia aurreratuena erabiltza; patologia larrienak, konplexuenak eta sendatzeko zailenak tratatzeko azken tratamenduak eta jomuga terapeutikoak; eta ikerketa mediko abangoardista. Tokiko eta hurbileko mediku-talde zabala eskaintzen du Gipuzkoan, eta Espainiako ospitalerik onenetarako sarbidea. Eta, gainera, tratamendurik eta terapiarik aurreratuenak ere estaltzen ditu, hala nola saiakuntza klinikoak, Nafarroako Unibertsitate Klinikan.\nNafarroako Unibertsitate Klinika (Iruñean eta Madrilen) erreferentziako zentroa da Espainian eta Europan diagnostiko-teknika eta lanketa terapeutiko ugaritan, eta MERCOko Osasun Ospearen Monitoreak Espainiako zentro pribatu onena dela ziurtatzen du, seigarren urtez jarraian.\nACUNSAk, estaldurengatik eta bermatzen duen teknologia medikoagatik ez ezik, aseguratuekin duen konpromisoagatik ere bereizten da sektorean; izan ere, adibidez, ACUNSAk ez ditu bere aseguratuak zigortzen polizaren erabilerarengatik gaixotzen direnean.\n“Osasun-konpainia guztiek ez dituzte estaldura berak eskaintzen. Osasun-asegurua kontratatzean eta izatean, garrantzitsua da hurbileko mediku eta espezialistak ez ezik osasun-arazo garrantzitsuren bat sortzen bada konpainiak nola erantzungo duen ere baloratzea. Horregatik, ACUNSA osasun-aseguru bat baino gehiago da, eta osasun-aseguru desberdin bat da”, azpimarratu du Catalán.


Biblia/Santiago — Wikiteka\nSantiago 1 Pedro→\n3794Biblia — Santiago\n1 Nik, Santiagok, Jainkoaren eta Jesu Kristo Jaunaren zerbitzari honek, atzerrian zabaldurik dagoen Jainkoaren herriko guztioi, agur!\n2 Senideok, egon zaitezte pozik edozein eratako tentaldik erasotzen dizuenean. 3 Dakizuenez, zuen fedeak, probaldia jasanez, eramanpena dakar. 4 Eta eramanpenak lortuko du bere helburua, heldutasun beteko pertsonak izan zaitezten, ezertan akatsik gabeak.\n5 Zuetakoren bat jakinduria beharrean badago, eska diezaiola Jainkoari eta eman egingo dio, eskuzabal ematen baitu, inori ezer aurpegira bota gabe. 6 Baina eska dezala fedez eta inolako zalantzarik gabe, zalantzan dabilena, haizeak eraginik batetik bestera dabilen itsasoko olatua bezala baita. 7 Horrelakoak ez beza uste Jaunarengandik ezer iritsiko duenik, 8 gogo-bikoa eta bere jokabide guztietan aldakorra delarik. 9 Behe-mailakoa den senidea harro bedi Jainkoak goratu duelako; 10 aberatsa, berriz, behe-mailan jarria izan delako; izan ere, belar-lorea bezalaxe pasatzen da aberatsa. 11 Eguzkia atera eta sargoriak jotzean, zimeldu egiten da belarra, erori lorea, eta kito haren itxura ederra. Horrelaxe ihartuko dira aberatsa eta beraren egintzak.\n12 Zorionekoa probaldian sendo irauten duen gizakia! Proba gainditu ondoren, bera maite dutenei Jainkoak agindu dien betiko bizia jasoko baitu sari.\n13 Inork, tentaldirik duenean, ez beza esan Jainkoak tentatzen duenik. Jainkoak ez du gaizkirako tentaziorik, eta ez du inor gaizkirako tentatzen ere. 14 Aitzitik, nor bere grina txarrek tentatzen dute, horiek dute liluratzen eta erakartzen. 15 Grina txarrek, erne eta gero, bekatua sortzen dute, eta bekatuak, burutu eta gero, heriotza dakar.\n16 Ez engainatu zeuen buruak, senide maiteok! 17 Emaitza on eta dohain bikain oro goitik dator, Aitarengandik, aldaketarik eta ilunaldirik ez duen argien Egileagandik. 18 Berak hala nahita, bizia eman digu egiaren mezuaz, bere sorkari guztien artean lehenengo izan gaitezen.\n19-20Izan hau gogoan, senide maiteok: gizaki orok izan behar du entzuteko bizkor, hitz egiteko nagi eta haserretzeko ere nagi. Izan ere, haserreturik dagoen gizakiak ezin du Jainkoarentzat zuzen dena egin. 21 Beraz, itsuskeria oro eta hain ugari ageri den gaiztakeria bazterturik, onar ezazue otzan-otzan zuengan erein den eta zuek salbatzeko indartsu den mezua.\n22 Bete ezazue mezua, eta ez entzun bakarrik, zeuen buruak engainatuz. 23 Zeren mezua entzun bakarrik egiten duena eta bete ez, bere aurpegia ispiluan ikusten duenaren antzekoa da; 24 begira egon eta alde egin orduko, ahaztu egiten zaio nolakoa den. 25 Baina askatasuna ematen duen lege bikaina hausnartu eta horri tinko eusten diona --ez erraz ahazten duen entzule bezala, benetako betetzaile bezala baizik--, hori zoriontsu izango da legea betez.\n26 Norbaitek, bere burua erlijiozaletzat jotzen badu, baina mihiari eusten ez badaki, bere burua engainatzen du, eta horren erlijioak ez du ezertarako balio. 27 Jainko Aitaren aurrean benetan garbi eta akasgabeko erlijioa hauxe da: umezurtz eta alargunei beren premietan laguntzea, eta munduko gaiztakeriarekin nork bere burua ez kutsatzea.\n1 Ene senideok, ezin elkartuak dira Jesu Kristo gure Jaun aintzatsuagan duzuen fedea eta pertsonen artean bereizkeria egitea. 2 Eman dezagun, esate baterako, zuen batzarrean bi gizon sartzen direla, bata aberatsa, urrezko eraztunez eta dotore jantzia, eta bestea pobrea, zarpail jantzia; 3 eta dotore jantzitakoari sekulako begiramenez esaten diozuela: «Zatoz, jar zaitez hemen, ohorezko tokian»; pobreari, berriz: «Hago hi hor zutik», edo: «Jar hadi lurrean, nire oinazpikoaren ondoan»; 4 horrela jokatuz, ez al zarete zeuen artean bereizkeriak egiten ari, eta ez al duzue irizpide okerrez epaitzen?\n5 Adizue, nire senide maiteok: Ez ote ditu hautatu Jainkoak munduaren begitan pobre direnak, sinesmenez aberats izateko eta bera maite dutenei agindutako erreinua ondaretzat jasotzeko? 6 Zuek, berriz, lotsaz betetzen duzue pobrea. Ez ote dira aberatsak zuek zapaltzen eta auzitegira eramaten zaituztetenak? 7 Ez ote dira horiek zuek daramazuen izen ederra iraintzen dutenak?\n8 Liburu Santuaren arabera, hauxe da lege nagusia: Maitatu lagun hurkoa zeure burua bezala; eta hori benetan betetzen baduzue, ondo baino hobeto. 9 Baina pertsonen artean bereizkeriarik egiten baduzue, bekatu egiten duzue, eta legeak berak salatzen zaituzte eta errudun egiten. 10 Legeko agindu bat bakarra hausten duena, agindu guztiekiko errudun egiten da. 11 Izan ere, ez egin adulteriorik esan duenak berak ez hil inor ere esan du. Beraz, adulteriorik egin ez arren, hilketarik egiten baduzu, legea hausten duzu. 12 Hitz egin eta joka ezazue askatasuna ematen duen legeak epaitu behar dituenak bezala. 13 Zeren errukirik izan ez duenak errukirik gabeko epaia izango baitu; errukitsu izan dena, ordea, garaile aterako da auzian.\n14 Senideok, zertarako du batek «Nik badut fedea» esatea, egintzetan ez badu azaltzen? Horrelako fedeak salba ote dezake? 15 Anaia nahiz arrebaren batek zer jantzirik edo eguneroko janik ez badu, 16 eta zuetakoren batek esaten badio: «Hoa bakean, bero hadi eta ase», baina behar duen laguntza eman ez, zertarako balio du horrek? 17 Berdin fedea ere: bera bakarrik, egintzetan ez bada azaltzen, hila dago. 18 Norbaitek esan dezake zuk fedea daukazula, eta nik egintzak. Bada, nik esaten dizut: Erakuts iezadazu egintzarik gabeko zeure fedea, eta nik egintzen bidez erakutsiko dizut neure fedea. 19 Jainkoa bakarra dela sinesten duzula zuk? Oso ondo; baina deabruek ere sinesten dute hori, eta ikaraz daude.\n20 Burugabe hori, konturatuko al zara behingoz egintzarik gabeko fedea alferrikakoa dena? 21 Ez al zuen Jainkoak gure guraso Abraham zuzentzat hartu egin zuenarengatik, hau da, bere seme Isaak aldare gainean eskaintzeagatik? 22 Ikusten duzu, beraz, Abrahamen fedeak egintzak zituela lagun, eta haren fedea egintzen bidez iritsi zela bere betera. 23 Horrela bete zen Liburu Santuak dioena: Abrahamek sinetsi egin zion Jainkoari eta, horregatik, Jainkoak zuzenetsi egin zuen, eta «Jainkoaren adiskide» deitu zitzaion. 24 Ohartu, beraz, Jainkoak egintzen bidez zuzenesten duela gizakia eta ez fede hutsez. 25 Horrelaxe gertatu zen Rahab emagalduarekin ere. Ez ote zuen Jainkoak zuzenetsi egin zuenagatik, hebertar ikertzaileak etxean hartu eta, gero, beste bide batetik joanarazi zituelako, alegia? 26 Beraz, arnasarik ez duen gorputza hila dagoen bezala, halaxe fedea ere: egintzarik ez badu, hila dago.\n1 Senideok, ez zaitezte ibil denok maisu izan nahian; jakizue, maisuok auzi zorrotzagoa izango dugula, 2 denok baitugu askotan huts egiten. Hizketan hutsik egiten ez duena bete-beteko pertsona da, bere izate osoa menpean edukitzeko gauza dena. 3 Zaldiei, menperatzeko, ahokoa jartzen diegu eta, horrela, haien gorputz osoa gidatzen. 4 Horrelaxe itsasontziak ere: hain handia izan eta haize indartsuek bultzaturik ere, aski du lemazainak lema koskor bat hura nahi duen lekura gidatzeko. 5 Gauza bera gertatzen da mihiarekin ere; oso gorputz-atal txikia izanik ere, duen eragin handiaz harro daiteke. Su txiki batek oihanik handiena ere erre dezake! 6 Mihia ere sua da, gaiztakeriazko mundua: gure beste gorputz-atalen artean jarrita, gorputz osoa kutsatzen du eta, infernuko suaz pizturik, sutan jartzen du bizitzaren gurpila.\n7 Edozein basabere, hegazti, narrasti eta arrain hezi dezake gizakiak, eta hezi ere egin du. 8 Baina ezin du inork mihia hezi, gaiztoa eta menperagaitza baita, pozoi hilgarriz betea. 9 Berorren bidez bedeinkatzen dugu geure Jaun eta Aita, eta berorrexen bidez madarikatzen gizakia, Jainkoaren irudira egina dena. 10 Aho beretik ateratzen dira bedeinkazioa eta madarikazioa. Senideok, horrek ez du horrela izan behar. 11 Iturri batek berak eman ote ditzake, gero, ur geza eta gazia? 12 Senideok, pikuondoak ematen ote du olibarik, edota mahatsondoak pikurik? Iturri gaziak ez dezake ur gezarik eman.\n13 Zuen artean jakintsua eta bizitzan asko ikasia denik badela? Erakuts dezala bere jokabide jatorraz, jakinduriari darion gozotasunean biziz. 14 Baina, bekaizkeriaz eta norgehiagokeriaz beterik baldin bazaudete, ez harrotu eta ez ibili egiaren aurka gezurretan. 15 Hori ez da goitiko jakinduria, lurrekoa baizik, giza maila hutsekoa eta deabruarena. 16 Bekaizkeria eta norgehiagokeria diren lekuan nahasmendua eta gaiztakeri modu guztiak dira. 17 Goitik datorren jakinduria, berriz, garbia da lehenik; gainera, baketsua, bihozbera, amore-emailea, errukitsua eta fruitu onak dakartzana, alderdikeria eta itxurazalekeriarik gabea. 18 Bakegileek bakean ereiten dute eta fruitutzat zuzentasuna biltzen.\n1 Nondik sortzen dira zeuen artean dituzuen borroka eta haserreak? Ez ote zuen baitan borrokan dabiltzan grina txarretatik? 2 Zerbait irrikatu eta eskuratu ezin duzuenean, hil egiten duzue; zerbait gutiziatu eta lortu ezin duzuenean, haserretu eta borroka egiten duzue. Lortzen ez baduzue, Jainkoari eskatzen ez diozuelako da. 3 Eta eskatu eta hartzen ez baduzue, gaizki eskatzen duzuelako da, zeuen grina txarrak asetzeko.\n4 Desleial halakook! Ez al dakizue munduaren adiskide izatea Jainkoaren etsai izatea dena? Munduaren adiskide izan nahian dabilena Jainkoaren etsai egiten da. 5 Ala Liburu Santua alferrik ari dela uste al duzue, hau esatean: «Irrika biziz maite du Jainkoak guregan biziarazi duen espiritua»? 6 Baina handiagoa da oraindik ematen digun laguntza, hau baitio Liburu Santuak: Jainkoak aurre egiten die harroei, baina mesede egiten apalei. 7 Jar zaitezte, bada, Jainkoaren menpean; egiozue aurre deabruari, eta ihes egingo du zuengandik. 8 Hurbil zaitezte Jainkoarengana, eta hurbildu egingo zaizue. Bekatariok, garbi itzazue eskuak! Garbitu bihotzak, gogobiko zaretenok. 9Aitortu zeuen zoritxarra, egin dolu eta negar. Bihur bedi zuen barrea negar, zuen poza tristura. 10 Apal zaitezte Jaunaren aurrean eta berak goratuko zaituzte.\n11Senideok, ez ibili bata bestearengatik gaizki-esaka. Bere senideaz gaizki-esaten edo hura epaitzen duenak, Jainkoaren legeaz esaten du gaizki eta legea epaitzen du. Eta legea epaitzen baduzu, ez zara legearen betetzaile, epaile baizik. 12 Bat bakarra da legearen emailea eta epailea, salbatzeko eta kondenatzeko eskubidea duena. Zu, ordea, nor zara zeure lagun hurkoa epaitzeko?\n13Entzun orain zuek, hau esaten duzuenok: «Gaur edo bihar halako hirira joango gara, eta urtebete emango dugu negozioak egiten eta dirua irabazten». 14Hau esaten duzue eta ez dakizue zuen bizitza bihar zer izango den. Une batez agertu eta berehala desagertzen den lainoa besterik ez zarete eta! 15Beste hau esan behar zenukete: «Jaunak nahi badu eta bizi bagara, hau eta bestea egingo dugu». 16 Zuek, ordea, zeuen harrokeriaz puztuta zabiltzate, eta horrelako harrokeria guztiak txarrak dira. 17 Nola on egin jakin eta egiten ez duenak bekatu egiten du.\n1 Entzun orain, zuek, aberatsok! Egin negar eta aiene, gainera datozkizuen zoritxarrengatik. 2 Ustelak jota daude zuen aberastasunak, eta sitsak janda zuen jantzi dotoreak. 3 Herdoilak jota daude zuen urre-zilarrak, eta herdoil hori izango duzue lekuko zeuen kontra, eta suak bezalaxe jango du zuen haragia. Auzi aurreko azkenak diren egunotan pilatu dituzue aberastasunak. 4 Zuen soroetako uzta bildu zuten langileei ordaindu ez zenieten soldata deiadarka ari da, eta igitarien oihua Jaun ahalguztidunaren belarrietaraino iritsi da. 5 Bapo bizi izan zarete zuek hemen lurrean, atseginetara bete-betean emanak; horrela, abereak bezala gizendu zarete hilketa-egunerako. 6 Errugabea kondenatu eta hil duzue, eta inork ezin izan dizue aurre egin.\n7 Beraz, senideok, izan pazientzia Jauna etorri arte. Begira nekazariari: lurraren fruitu ederraren zain egoten da eta pazientziaz itxaroten ditu sasoian sasoiko euriak. 8 Izan pazientzia zuek ere, eta bete zaitezte adorez, laster etorriko baita Jauna. 9 Senideok, ez ibili bata bestearen aurka marmarka, kondenatuak izan ez zaitezten, ate-atean baita gure epailea. 10 Senideok, har itzazue Jaunaren izenean hitz egin zuten profetak sufrimendu- eta pazientzi eredutzat. 11 Zoriontsu aitortzen ditugu horrelako eramanpena izan zutenak. Ezaguna duzue Joben eramanpena, eta badakizue nolako azkena eman zion Jaunak; Jauna, izan ere, bihozbera eta errukiorra baita.\n12 Baina, batez ere, senideok, ez egin zinik ez zeruarengatik, ez lurrarengatik, ez eta beste edozergatik ere. Zuek esan «bai», bai denean, eta «ez», ez denean, Jainkoak kondena ez zaitzaten.\n13 Zuetako norbait sufritzen dagoela? Egin dezala otoitz. Pozik dagoela? Kanta ditzala gorazarreak. 14 Zuetako norbait gaixo dagoela? Dei egin diezaiela eliz arduradunei, gaixoaren alde otoitz egin eta Jaunaren izenean olioz igurtzi dezaten. 15 Fedez egindako otoitzak osasuna emango dio gaixoari eta jaikiaraziko du Jaunak, eta barkatu egingo dio, bakaturik egin badu.\n16 Aitortu batak besteari zeuen bekatuak, eta egin otoitz elkarren alde, senda zaitezten. Indar handia du zintzoaren otoitz sutsuak. 17 Gu bezalako gizakia zen Elias ere, baina sutsu egin zuen otoitz euririk egin ez zezan, eta hiru urtez eta sei hilabetez ez zuen lurraren gainera euririk egin. 18 Gero, otoitz egin zuen berriro, eta zeruak euria eman zuen, eta lurrak bere fruitua ekarri.\n19 Ene senideok, zuetakoren bat egiatik aldentzen bada eta beste batek itzularazten badu, 20 jakizue, bekatari bat okerreko bidetik zuzentzen duenak, bere burua heriotzatik salbatzen duela, eta bekatu askoren barkamena lortzen.\nOrrialdearen azken aldaketa: 2 ekaina 2021, 09:47.


2016/11/25 09:00 BerriakAnalisiakRetro\nNintendo-ren azken inbentoa, eta guztion ahotan dagoena, NES mini Classic-a. NES zaharrak 30 urte bete dituen urtean, ospatzeko mini kontsola berria da. Esku batean sartzen den kontsolatxo honek NES-eko 30 joko dakartza. Ez du internetera konexiorik, ezingo dira joko gehiago erosi/sartu. Orohar, hori da, 30 joko aurreinstalatudun mini kontsola bat, ez gehiago ezta gutxiago ere. JOKOAK Dakart...\n2016/02/06 15:17 BerriakArtikuluakOrtzadar\n2016/01/07 22:33 RetroTutorialak\n2015/12/03 09:00 BerriakRetro\nRecalbox Raspberry Pi-rako kontsola eta bideojoko ezberdinak emulatzeko sistema da. Bere garaian Urtzi-k erakutsi zigun Retropiearen antzekoa. Honek ere, EmulationStation erabiltzen du frontend moduan. Sistema honen jatorria zein den jakiteko, lagun talde frantses bategana jo behar dugu. Hauek, garatzaileak izateaz gain, kontsola zaharrak gustoko dituzte, eta bere hizkuntzan jokatzea nahi zutenez...\n2015/11/06 17:00 BerriakRetroEkitaldiak\nAsteburu honetan gaztelera hiztunen 2. SpeedRun Maratoia egongo da. Ez dakizuenontzat, SpeedRun-ak bideojokoak jokatzeko modu bat dira eta hauetan jokoa ahalik eta azkarren amaitzea da helburua. Gaur arratsaldeko 6retan hasita astelehen goizerarte, gelditu gabe, hainbat SpeedRun egingo dira zuzenean eta Twitch bidez ikusi ahal izango dira. SpeedRun-ak egiteko joko klasikoak erabiliko dituzte. Gai...


garapena • ZUZEU\nNork akabatu du Txanpuene baserria? - Mikel Iturriak Harrikadak blogean. 300 urteko Donostiako baserri urbanoa eraisten ari dira. Garapena, badakizu. Covid-19ak ekarri digun gauza onen artean...\nAsmakizunik handiena Kondairek diotenez orain dela milioika urte Prometeok sua lapurtu zien jainkoei gizakiei eskaintzeko, eta ondoren, gizakiak etengabe egon dira asmakizun berriak burutzen. Gaur eg...\nDe l'horta estant blogean honako pasartea idatzi dute: Bikote batek batera bizitzen jartzea erabakitzen du. Gizonezkoak ez daki ezer etxeko lanen inguruan, inoiz ez baitu halakorik egin etxean. Harrik...


Adiera literala (hitzez hitzezkoa) eta irudizko adiera – Gizapedia\nAdiera literala edo hitzez hitzezkoa eta irudizko adiera hitz, esamolde edo esaldi batek eduki ditzakeen esanahi desberdinak dira. Hitzez hitzezko adiera edo adiera literala berezko esanahia da, jatorrizkoa, arrunta eta berehalakoa: adibidez, "zerua" lurretik ikusten den airea edo atmosferaren zatia da hitzez hitzezko adieran. Aldiz, irudizko adieran ideia edo kontzeptu bat beste kontzeptu baten bitartez adierazten da, antzekotasuna edo eremu semantikoaren berdintasuna baliatuz: adibidez, "zerua" norberarentzat airea bezain garrantzitsua den pertsona bat izendatu dezake irudizko adieran. Adiera literala denotazioarekin loturik dago, eta irudizko adiera konnotazioarekin.\nBeste hizkuntzetan: ingelesez, literal sense and figurative sense; gaztelaniaz, sentido literal y sentido figurado.\nAgian klausula hitzak zuzenbidean duen esanahia bilatzen ari zinen. Hizkuntzalaritzan, klausula batasun sintaktikoa duen sintaxi-unitatea da, predikatu baten inguruan elementu funtzional batzuk biltzen dituena, esaldia baino maila goragokoa…\nAdierazlea eta adierazia semiotikan, erran nahi baita hizkuntza-zeinuaren teoriaren baitan, bereizitako kontzeptuak dira. Adierazlea hitza bera da, adierazia hitzak adierazten duena den bitartean. Adibidez, "etxea" esaten dugunean, "etxea"…


Bi ikastaro berri merkataritza sektoreko profesionalentzat - Berriak - UrolaKosta\nBi ikastaro berri merkataritza sektoreko profesionalentzat\n16 orduko bi ikastaro eskainiko dira maiatza eta ekaina bitartean.\nGipuzkoako Merkatarien Federazioarekin lankidetzan, eskualdeko merkataritza eta zerbitzu sektorearentzat propio diseinatu du trebakuntza-eskaintza Urola Kostako Udal Elkarteak. Helburua da eskualdeko merkataritza eta zerbitzuen alorreko negozioen irudia hobetuz, sektoreko enpresen lehiakortasuna hobetzen laguntzea. Horretarako, 16 orduko bi ikastaro eskainiko dira maiatza eta ekaina bitartean. Lehen programan, komunikazioa hobetzeko teknika eta praktiketan sakonduko da; komunikazio gaitasunak garatu eta bezeroarekiko harremanetan trebatzeko. Bigarren ikastaroan, ingurune digitala lantzeko eta sare sozialetako estrategiak garatzeko marketin eta digitalizazio tresnak landuko dira.\n1. Komunikazio hobea lortzeko teknikak\nKomunikazio gaitasunak garatzeko eta bezeroarekiko harremanetan trebatzeko, parte hartzaileek teknika eta praktika berritzaileak barneratu ditzaten lortu nahi da ikastaroaren bitartez. Jardun profesionalean, bezeroekiko enpatiaz eta errespetuz gatazkak konpontzeko eta negoziazioak bideratzeko gakoak eskainiko dira. Maiatzaren 20an hasi eta ekainaren 6ra arte, astero bi orduko hiruna saio izango dira; astelehenetan, asteazkenetan eta ostiraletan. (Maiatzak 20,23,25,27,30 eta ekainak 1,3,6)\n2. Marketin eta digitalizazio tresnak\nNola sustatu ditzakegu gure produktu nahiz zerbitzuak ingurune digitalean? Marketin eta digitalizazio tresnen bitartez sare sozialetarako estrategiak garatzen ikasiko dute parte hartzaileek. Marketin kanpainak diseinatzen, eduki interaktiboak sortzen eta, besteak beste, WhatsApp Business erabiltzen trebatuko dira. Ekainaren 8tik 24ra izango da ikastaroa; hilabetez, astelehenetan, asteazkenetan eta ostiraletan egingo dira bi orduko saioak.\nSaio guztiak aurrez aurrekoak izango dira, Udal Elkartearen egoitzan. Ordutegia sektorearen arabera egokitu da eta 14:00etatik 16:00etara bitartean eskainiko dira saioak.\nDagoeneko zabalik dago izen-ematea. Plaza kopurua mugatua da eta maiatzaren 18an amaituko da izen-emate epea.


Ikasi zure proiektuak kudeatzen eta denbora aurrezten Trellorekin\nPosted par Tranquillus | Abenduaren 27, 2020 | Webean\nHemen duzu doako Trelloko trebakuntza bideoa!\nLa proiektu-kudeaketa ez da gauza erraza. Hartzen duantolakuntza.\nSoluzio, software desberdinak probatu dituzu dagoeneko eta tresna bila zabiltza simple et gratuit ? Ez zaitez gehiago bilatu eta aukeratu Trello !\nTrello aukera ematen du, taulen eta txartelen sistema baten bidez, ezer ez ahazteko, zure proiektuak modu egokian kudeatzeko eta denbora aurrezteko! Arin metodoan inspiratuta GTD (Gauzak egitea) Trellok aukera emango dizu hobeto kudeatu zure lehentasunak. Trello bakarrik edo taldean erabil daiteke.\nHonetan zehar Trello doako prestakuntza aurkikuntza, ikusiko dugu:\nOinarrizko aukerak: taulak eta mapak. Ekintzarako aukerak. Tresnak partekatzea. Ezinbesteko pluginak: Calendar eta Elegantt. Ezagutzeko aukerak zure proiektuen kudeaketa ezin hobea lortzeko!\nHonen amaieran doako tutoriala, independentea izango zara Trellorekin eta has zaitezke izan eraginkorragoa zure proiektuen kudeaketan (pertsonala edo profesionala) ...\nIkasi zure proiektuak kudeatzen eta denbora aurrezten Trellorekin 28ko abenduaren 2020aTranquillus\nREAD Ongi etorri "Zure web marketineko tresnak erabiltzea zure negozioa bultzatzeko"\nAtzeranzkoDoakoa: funtzioak nola erabili baldintzapeko formatuan\nSuivantDoakoa: Nola sortu ikus-entzunezko produkzio kooperatiba\nHiri mugikortasuna Afrikan\nGatazka egoerari aurre egin eta horri aurre egin\nZure denbora kudeatzen jakitea\nBa al daukat gutxieneko soldataren azpitik 18 urtetik beherako langile bati ordaintzeko eskubidea?


Telefonoaren euskarria eta tabletako euskarria fabrikatzea eta handizkakoa\nBizikleta telefonoaren titular\nIragazgaitza bizikleta telefono titularra\nBuruko eusteko laguntza\nBizikleta GD134Crako Smartphone-euskarririk Onena\nKalitate handiko Tabletako Buruko Buru-euskarria YB03\nSalduena den Ipad Buruhandien euskarria YH02\nHandizkako mahai iraunkorreko telefonoaren euskarri FD6\nAngelu anitzeko ordenagailu eramangarrien euskarri erregulagarria MacBook Pro / Air, Apple ordenagailu eramangarriarekin, 11-15,6 "koaderno eta tabletako mahaigaineko lekua aurrezteko euskarria.\nAltxatutako Silikonazko ertz irristagaitza eta Silikonazko konpresak.\n18 graduko ordenagailu eramangarria ikusteko kota jarrera ona sustatzen du eta begi eta lepoaren tentsioa murrizten du.\nBateragarritasun zabala: Moutik mahaigaineko euskarria 11-15,6 "bitarteko edozein ordenagailu eramangarrirako egokia da, Apple Macbook, Mackbook Air, Macbook Pro eta abar.\nDISEINU ERGONOMIKOA: mahairako ordenagailu eramangarriko altzaria idazteko eta ikusteko angelu erosoa eskaintzen dizu lepoan eta sorbaldan mina arintzeko.\n& ALUMINIO GORPUTZA SOLIDOA: aluminiozko ordenagailu euskarri sendoak egonkortasun duina eskaintzen du eta irristagaitza den siliziozko kuxinek zure ordenagailu eramangarria modu eraginkorrean babesten dute.\nGARRAIATZEKO ERABILGARRIA: Diseinu tolesgarriak eta pisu arinak (25 oz inguru) errazten dute ordenagailu eramangarriko mahai hau poltsan sartzea eta bulegora, kafetegira eta nahi duzun lekura eramatea. Ohean edo sofan lasaitzeko ordenagailu eramangarriko mahaia ere bai.\n& GORDE ESPAZIOA: Zutikako euskarri honen atzealdeko kableak kudeatzeko funtzioak karga-kablea txukun antolatzea ahalbidetzen du eta bere funtzio tolesgarriak espazioa aurrezten laguntzen du erabiltzen ez den bitartean ingurune sinple eta garbia izateko.\nSilikona + Aluminioa + aleazioa\n5,8-10 zabaleko telefonoarentzako unibertsala\n53 * 40 * 29cm ， 24pcs / carton 14,68 kg\nErosketa eskaera baieztatu eta 3-7 egunera\n- Mesedez, ikusi neurketa. Neurketa-errore txikia onartzen da barruti normalean.\n- Monitore, kamera edo beste faktore batzuk direla eta, kolore desberdintasunak egon daitezke. Mesedez, jo ezazu elementu fisikoa.\n1 x Tabletako mahaigaineko telefonoaren euskarria


Geroa zugan, nigan, gugan (Paul Bilbao Sarria) | Kontseilua\nBy Kontseilua on 2018-02-27 in Bloga\nGoibel esnatu zen 2003ko otsailaren 20a. Goibel esnatu, bai, eta berri ilun batek are gehiago goibeldu zuen. Goardia Zibilak, Auzitegi Nazionalaren aginduz, euskarazko egunkari nazional bakarraren egoitzetara bortxaz sartu, jendea bortxaz atxilotu eta Egunkaria bera ere bortxaz itxi zuen.\nEgunean bertan elkarretaratzeak egin ziren Euskal Herriko herri gehienetan. Egunkaria itxi eta egun batzuetara Kontseiluak deituta hamarnaka mila herritar bildu ginen Donostiako kaleetan itxiera salatzeko. Eta, hortik aurrera, gizartearen sektore guztietako eragileak bihurtu ziren, denok bihurtu ginen, bidegabekeriaren bozgorailu. Kirolariak, politikariak, idazleak, aktoreak, kazetariak, langileak … herri osoa altxatu zen eta zeinek bere erara salatu zuen eskubideen aurkako erasoa larri hura.\nHalere, kontua ez zen gertaera salatzea bakar-bakarrik. Egunkaria itxierari aurre egitea ere izan zen, biharamunean, bertako langileek Egunero kazeta kioskoetan jartzea. Egia da, hasiera batean Egunkariaren itxierarekin lotutakoa berriak besterik ez zituela jasotzen; baina hilabeteek aurrera egin ahala, argi zegoen Euskal Herriak, euskararen herriak, euskarazko egunkari nazionala behar zuela. Komunitateak beharrezkoa zuen egunero euskarazko informazio independentea jasotzea, alegia, Egunkariak mundua ulertzeko eskaintzen zizkigun betaurrekoen falta genuen.\nHorrek ekarri zuen hurrengo hilabeteetan herriz herri, auzoz auzo, lantegiz lantegi edota ikastetxez ikastetxe gure komunitatearen neurrirako betaurreko berri batzuk egiteko beharrezkoa baliabideak lortzeko kanpaina abian jartzea.\nEta honez gero, hamabost urte joan dira egun goibel hartatik eta hamabost urte joango dira egun eguzkitsutik. Eta sorreratik bertatik ere komunitatearekiko erantzukizunez jokatzen ari da.\nAre gehiago, papereko egunkari nazionalaz harago, hor ditugu, webgunea, edota Mantangorri, edota herrialdeetako Hitzak, edota Badok ataria, edota beste hainbat produktu. Hamabost urtean komunitatea zaintzen eta euskaraz bizi nahi dugunoi ahalik eta tresna berri gehien eskaintzen jardun du, betaurreko desberdinak ekaini dizkigu.\nBERRIAren bidez lortu egin genuen otsailaren 20ko egun goibel hartan zuten asmo zitalari aurre egitea. Egunkari are sendoago eta indartsu batek egin zitzaion aurre Estatuaren kanpo esku-hartze ikaragarri hari. Hori posible egin zuen herri-gogo ikaragarri hark erakutsi zuen beharrezkoa dugula euskarazko egunkari nazional sendoa.\nHortaz, bat egin dezagun, berrialagun bihur gaitezen, izan ere, BERRIAren geroa guztiongan dago, zugan, nigan, gugan.\nEstrainekoz otsailaren 20ko Berrian argitaratua.\nArnasguneak politiken erdigunera (Paul Bilbao Sarria eta Josu Labaka Zuriarrain)


Bertiz Natur Parkeko argazki lehiaketa abian da - Bertizarana - Erran.eus\nBertiz Natur Parkeko argazki lehiaketa abian da\nTtipi-Ttapa 2019-04-06 10:00\nBertizko Lorategi Historiko -Artistikoko kolorezko bizitza da lehiaketaren gaia.\nLanak ekainaren 5a, asteazkena, arte aurkez daitezke.\nBertiz Natur Parkeko III. argazki lehiaketa abian da dagoeneko. Argazkilaritza zaletasun duen edonork parte har dezake lehiaketan, adin mugarik gabe.\nBertizko Lorategi Historiko - Artistikoko kolorezko bizitza gaiari erantzunez, parte hartzen dutenek inguru ederrek sortzen dituzten giro bereziak adierazi beharko dituzte. Antolakuntzak lanak gordetzeko eskumena izanen du.\nEpeak eta oinarriak\nParte-hartzaile bakoitzak berak egindako hiru lan aurkez ditzake, lehenagotik argitaratuak izan ez direnak. Formatu digitalean aurkeztu beharko dira (10Mb-eko gehienezko pisua eta 6Mb-ekoa gutxienezkoa), jpg formatuan eta 200-300 pulgadako erresoluzioarekin.\nLanak parkean dagoen Turismo Bulegoan entregatu ahal izanen dira (CD, DVD edo pen-drive batean) astelehenetik larunbatera, 10:00etatik 14:00etara eta 16:00etatik 19:00etarara eta igandetan 10:00etatik 14:00etara edo e.retratubertiz@gmail.com helbide elektronikora bidaliz.\nEpaimahaiak aukeratutako argazkiaren jabeak 600 euro jasoko ditu eta bisitariek aukeratutakoarenak 300\nLanen identifikazioa NAN-aren bidez eginen da. Horrela bada, artxiboen izena NAN zenbakia eta izenburuak osatuko dute eta bertze orri batean eman beharreko datuak bilduko dira: izen-abizenak, helbidea, helbide elektronikoa, telefonoa...\nLanak bi kategorietan sarituko dira: epaimahaiak aukeratutako lanaren egileak 600 euro jasoko ditu eta bisitariek aukeratutako argazkiaren jabeak, berriz, 300.\nEpaimahaia argazkilari profesionalek eta parkeko arduradunek osatuko dute. Aldez aurretik lanen aukeraketa eginen da eta 24 argazki geldituko dira epaimahai eta bisitarien bozketa-faserako. Argazkiak erakusgai izanen dira denboraldi batez Lorategi Historiko - Artistikoko erakusketa-aretoan. DIN A 4 formatuan erakutsiko dira.\nSari-banaketa iraileko Ate Irekien Eguneko ospakizunean izanen da, Bertizko Natur Parkean. Saritua adin txikikoa izanez gero, heldu batek lagunduta joan beharko da.


Aldarrikapenetarako gune Munduko Saskibaloi Txapelketa - Uriola.eus\nJoan den larunbatean hasi ziren Munduko Saskibaloi Txapelketako partidak Bilbao Exhibition Centerren. Lehenengo faseko C multzoko partiduen egoitza da BEC. Txapelketa abuztuaren 30a eta irailaren 14a bitartean jokatuko da, eta Bilboaldean 10.000 pertsonako joan-etorria eragingo duela aurreikusi dute antolatzaileek.\nEgunotako deialdi eta ekitaldien atzean daude, besteak beste, EH Bildu koalizoa, Berri-Otxoa plataforma, Erne sindikatua eta EH-Donbas batzordea.\nAskatasun eske Euskal Herriarentzat\nEH Bilduk elkarretaratzeak deitu ditu "Freedom for the Basque Country" lelopean munduko osoko saskibaloi talde eta zale ugari Bilbora hurbildu direla baliatuz. Lehenengo mobilizazioa BEC aurrean izan zen larunbatean bertan, abuztuak 30, 20:00etan. Igandean, bigarren bat egin zuten ordu eta toki berean; eta Barakaldoko azken elkarretaratzea gaur izango da, asteartea, 16:00etan.\nBilbon ere beste hainbat hitzordu zehaztu ditu EH Bilduk aste honetarako. Atzo, astelehena, 12:00etan Arriaga plazan elkartu ziren. Bihar, irailak 3 asteazkena, 12:00etan, leku berean egingo dute -Arriaga plazan- eta ostegunean, irailak 4, 12:00etan Guggenheim museoko plazan.\nMurrizketarik ez dream team taldea\nBarakaldoko Udalak bere herritarren oinarrizko beharrizanak bermatzeko bideratutako laguntzak %50 murriztu izana salatu du gaur goizean Berri-Otxoa plataformak. Alfonso Garcia alkateak uztailean "dekretu bidez" onartutako neurria "Rajoyren estilo fidelenarekin" alderatu du plataformak. Barakaldon pobrezia egoera "areagotu" baino ez dela egiten gaitzesteko kirol arropa soinean dutela baloia saskiratzen aritu dira Berri-Otxoako kideak Barakaldoko Udaleko Gizarte Ekintzako egoitzaren aurrean. Udaleko murrizketei "saskiratzeak egitea" izan dute helburu.\nErne eta Ertzaintzaren egoera "kaotikoa"\nAEB eta Zelanda Berriko selekzioen arteko partida jokatu aurretik Ertzaintzan ordezkaritza handiena duen Erne sindikatua BEC aurrean kontzentratuko da gaur 2016 Horizonte Planak Ertzaintzan sortu duen egoera "kaotikoa" salatzeko. Txistorra banatuko dute Erneko kideek protestaldian eta sindikatuko idazkari nagusi Roberto Seijok adierazpenak egingo ditu.\nOstegunean, irailak 4, AEB eta Ukrainiaren arteko partida jokatuko da BECen."Novorossiya burutzen ari den eraso inperialista" arbuiatu eta "genozidioaren ordezkari den taldeari boikot egiteko" 17:00etan elkarretaratzea deitu du EH-Donbas batzordeak.


PhoneGap: Plataforma anitzeko aplikazio mugikorren garapena | Martech Zone\nAstelehena, abuztuak 3, 2009 Larunbata, urria 20, 2018 Douglas Karr\nHizkuntza anitzetan garatzen esperientzia izan baduzu, C helburua alde batera utzita, seguruenik tipo honek izan duen erreakzio bera izango duzu:\nLiburua erosi eta irakurri nuen, filmak ikusi, instalatu IDE eta oraindik ezin dut bluff nire izena "Hello World!" esaten duen aplikazio batean sartu.\nEskerrak, badaudela garatzaile izugarri adimentsuak, hori aitortzen dutenak eta irtenbide bikaina eman dutenak. Garatzaile gehienak gaur egun weberako garatzen ari direnez, talentu handiko talde batek irtenbide zoragarria izan zuen, PhoneGap.\nEsker Stephen Coley aholkuagatik!\nGoogle Analytics kontu bat, hainbat domeinu\n14ko abuztuak 2009, 4:09\nAppcelerator-ek iPhone-n garatzeko Objective-C metodo bat ere eskaintzen du. http://www.appcelerator.com/\nAug 20, 2009 11: 26 AM\ncool, hau esploratzeko tresna interesgarria dirudi, hau gehituko dut nire mugikorretarako aplikazioak garatzeko maisutasuna


@Elduaien @lanbideejgv "Ingeles profesionala nazioarteko salerosketan" ikastaroa — Langune\n@Elduaien @lanbideejgv "Ingeles profesionala nazioarteko salerosketan" ikastaroa\nAbenduaren 16an hasiko da Elduaien Hizkuntza Eskolak Lanbiderekin batera emango duen ikastaroa\nGaur egun egungo egoeran, krisiak ekarritako etxeko merkartuaren negozio maila murriztua ikusita enpresa gehienek nazioarteko merkatuan saltzeko beharrean aurkitu dira.\nHorretarako profesional gaituen bila dabiltza, negozio internazionaletan eroso ibiliko direnak eta euren enpresaren irudi ona modu egokian atzerrian hareagotuko dutenak.\nUrteetan gurekin lan egin duten enpresen behaketa eginez eta egungo egoeraren beharrei arreta jarriz, Elduaien Hizkuntza Eskolan profesionalak gaitzeko ikastaro eraginkor hau diseinatu genuen.\nEta Lanbiderekin batera orain eskuragarri jarri dugu langabezian dauden pertsonei etorkizun profesionala duen alor honetan formakuntza eskaintzeko.\nIngeles profseionala nazioarteko salerosketan ikastaroa , esan bezala, langabezi egoeran dauden pertsonei zuzendurik dago eta bere helburua, gaur egun hain beharrezkoa den nazioarteko harreman profesionaletan gaitu eta beharrezko tresnak ematean datza betiere hizkuntzak eremu honetan duen garrantziaren ikuspegitik\n100 ordu teoriko-praktikoz osaturiko ikastaroa izango da astelehenetik ostiralera goizeko 9etatik 12etara Tolosan. 16 plaza eskaini ditugu langabezi egoeran dauden pertsonei zuzendua.\nBaldintzak, goi mailako ikasketak egin izana eta ingeleseko B2 maila izatea.


La Palanca (Egino) - Matices (6a, 175 m, derrigorrez 5a/A0) ~ Eskalatzen\nLa Palanca (Egino) - Matices (6a, 175 m, derrigorrez 5a/A0)\nEgilea X Larretxea Ordua 21:31 Komentarioa\nMatices bidea Eginoko bide “ahaztua” dela esan daiteke. Nahiz eta 2004ean argitaratutako Txema Landaren “Vías seguras de Egino a Uharte” liburuan iada agertu (uste dut liburu hau agortuta dagoela) eta "Guía de escalada en Álava" (Garbiñe Uriarte, 2012) liburuan bidea ongi deskribatuta egon, Interneten aipamen gutxi agertzen dira. Beraz, ezezaguna eta gutxi errepikatzen horietakoa dela ematen du. Orain dela hilabete batzuk, Juan Fernández de Gamarrak informazio baliotsua pasa zidan (goiko aipamen bibliografikoak ere bereak dira) eta bidea non zegoen aztertuta neukan, baina orain dela egun gutxi batzuk arte ez dut egiteko aukerarik izan.\nNiri, benetan, gustatu egin zait. “Egino” estilokoa da. Zati batzuetan begetazioz zertxobait jantzia dago, baina, orokorrean, postontzi moduko euste-leku ugari dituen itsasgarritasun handiko arroka ona azaltzen du.\nNahiz eta bidea nahiko ekipatua egon, bere L4 eta L6 luzeengatik semiekipatuta dagoela kontsidera daiteke. Luze errazak dira eta autobabesteko aukera ugari eskaintzen dituzte. Beraz, laburbilduz, zati zailak ongi ekipatuak dituen eta errazetan autobabesak ipini behar diren bide polita dugu Matices.\n"Despistatuentzat" (bideak aurkitzea kostatzen zaizkien horientzat) jakin bide hasieratik 4-5 m eskuinera (eki aldera) Usorako bidea azaltzen duten puntu gorri horietako bat dagoela margotuta harkaitzean. Bestalde, bide horri jarraituz L1 duen gailurtxoa arazorik gabe inguratu eta lepo batera igo daiteke. Bertatik R1bis bilgunera arazorik gabe hurbiltzen da. Lehenengo luzeko 6a mailako plaka ez egiteko modua da (nahiz eta A0 modura egiteko arazorik ez egon) edo balio dezake ere denboraz justu bazabiltza.\nIristeko eta hurbiltzeko: Egino herrira hurbildu eta Aztorea eta Usoaren aldera igo. Ikus hurrengo sarrerak (Arista de los caracoles eta Susi). Guztira kotxetik 25 min. inguru.\nL1 (35 m, 5 aseguru, 6a edo 4c/A0). Hasieran 3 paraboltekin ongi babestutako plaka bertikal laua. A0 modura egin daitekeen 6a-ko pasagune bakarra. Hirugarren asegurutik eskuinera egin eta arte handiraino igo. Espoloitik sabai batetaraino igo (erraza). Sabaia gainditzeko pasagune arraroa eta zaila babesteko, fisurero oso handi batekin ez bada behintzat. Sabaia gainditu ondoren krestatxo estu batek lepotxo batera eramango gaitu eta pare bat metro aurrerago arte gazte bat aurkituko dugu. Bertan egiten da bilgunea.\nL1bis (30 m). Ezker aldera, plaka handi bereizgarri aldera, oinez hurbildu. Hormaren oinarrian egiten da bilgunea (eraztundun parabolt 1).\nL2 (30 m, 7 aseguru, 5b). Plaka handia. Lehen asegurua lurretik 5-6 metrotara. Bilgunetik zertxobait ezker aldera irten eta bigarren asegururaino zuzen igo. Bertatik, hurrengo parabolteraino, eskuin aldera egin, horman aurkituko dugun pitzadurari jarraituz. Hortik zuzen parabolt lerroari jarraituz.\nL3 (15 m, 2 aseguru, 4c). Plaka bertikalean pasagunetxo bat bilgunetik irteteko (ongi babestua). Ondoren ezkerreko ertz aldera egin eta krestatxo horizontaleraino igo. Arte handi aldera egin eta bere atzean bilgunea aurkituko dugu (eraztundun parabolt 1; friends batekin sendotu daiteke). L2 eta L3 luzeak elkartzeko aukera dago.\nL4 (40 m, 1 aseguru, 4a). Ia horizontalean, zertxobait gora eginez, eskuin aldera irten blokeetatik zehar (etzana). Luzean aurkituko dugun iltze bakarra txapatu ondoren, zuzen gorantz igo. Zati etzana eta erraza da, baina adi ibili behar da harriarekin. Oso itxia den basotxora iritsiko gara. Norbaitek bidea errepikatzen badu, igo dezala zerratxo bat eta motz ditzala hainbat adar. Beste guztiok eskertuko dugu. Zerratxoarena ez da txantxa. Arteen adar eta hostoengatik basotxoa zeharkatzea oso urratzailea da. Bilgunea basotxotik irten eta hormatxo bat igo ondoren dago (eraztundun parabolt 1; fisurero batekin sendotu daiteke).\nBeste aukera bat (krokisean azaltzen dut, baina ez genuen egiaztatu) basotxora iritsi baino lehen, eskuinera egitea izango litzateke, begetazioz garbiagoa den harkaitzaren bila. Horrela basotxoa saihestea lortuko litzateke.\nL5 (25 m, 4 aseguru, 5a). Pitzadura bat eta, ondoren, bi pitzaduren artean dagoen plaka. Plaka hori ongi igotzen da bi hankak bi pitzaduretan jarrita. Hasieran dirudiena baino errazagoa den sabaitxo bat amaieran. Bilgunea lepotxo batean (eraztundun parabolt 1; lurrean aurkituko dugun arroka-zubi batekin sendotu daiteke).\nL6 (30 m, 0 aseguru, 4c). Bilgunetik irten eta berehala, erdian pitzadura bat duen 4-5 metroko diedroa. Friends bidez erraz babes daiteke. Gero asko etzaten da eta amaitzeko krestatxo erraz bat. Friends batekin (zoruan) sendotu daitekeen bilgunea (eraztundun parabolt 1).\nJaitsiera: Horizontalean eskuin aldera egin. Handik 10-15 metrora emeki behe aldera (eskuina) egin. Berehala mugarri txiki bat eta jarraitu beharreko bidezidorraren arrastoak ikusiko ditugu. Bidezidor horrek Aztorea eta Usoaren bide arruntera eramango gaitu. Kotxera itzultzeko, guztira, 35-40 min. inguru beharko ditugu.\nMateriala: 14-10 zinta (L2 eta L3 elkartzen badira ala ez) + bilgunerako materiala. Bagak, friends eta fisurero joko bana.\nNork ekipatua: Iñaki Lerma, ekaina 2003.\nCategories: 5a, Araba, Semiekipatua\nX Larretxea 7/9/15 9:32 p. m.\nNorbaitek badaki nork edo nortzuk ireki zuten bide hau? edota nor edo nortzuk ekipatu zuten?\nEskertuko nuke informazioa.


Bigarren olatua: astez aste, handiagoa\nNormaltasun berria ekainaren 19an hasi zen Araban, Bizkaian eta Gipuzkoan eta 21ean Nafarroan. Ordurako, izurriaren zabalkundea mugatzea lortu zen, aldagai nagusiek erakusten zutenez, eta egoerari eusteko neurrietan jarri zen konfiantza. Aste horretan, ekainaren 15etik 21era, 130 kasu atzeman zituzten Hego Euskal Herrian. Hurrengo bi asteetan kopuru hori pixka bat murriztu zen: 111, ekainaren 22tik 28ra; eta 90, ekainaren 29tik uztailaren 5era.\nBaina hortik aurrera, egoera okertu, eta astez aste gora egin du kasuen kopuruak, etengabe, joan den astean 5.621 kasura iritsi arte. Zer gertatu da azken bi hilabeteotan? Nola pasatu da agerraldietatik olatura? Lurralde guztietan bilakaera antzekoa da edo ezberdina? Nolakoa da bigarren olatuaren neurria edo larritasuna?\nEgungo egoera aztertzeko eta galdera horiek erantzuten saiatzeko, hainbat adierazleren datuak bildu eta aztertu dira, argazki orokor bat egiteko: PCR bidez diagnostikatutako kasuak, ospitaleratze berriak, ZIU zainketa intentsiboetako unitatean ospitaleratuak eta hildakoak. Lehenik, begirada udan gertatutakoan jarriko da, eta, ondoren, ikuspegi orokorrago bati helduko zaio.\nPositiboak: astez aste, gora\nPCR positiboen datuak egunez egun begiratuz gero, gorabeherak ageri dira, baina, uztailaren erdialdetik aurrera, goranzko joera nabarmena da. Halaber, eguneko positiboen kopuruaren marraren punturik gorenak (markak) gero eta gertuago ikusten dira, erraztasun handiagoarekin hausten baitira. Hortaz, denbora gutxian, sei asteren buruan, egun bakar batean 256 positibotik milako langa gainditzeraino.\nAstez asteko datuek argiago islatzen dute goranzko joera. Hego Euskal Herriko udako datuetan, uztailaren hasieratik aurrera, argi ikusten da astez aste PCR positiboak etengabe hazi direla, erritmo ezberdinean bada ere. Hasieran, hazkunde handiekin, bi aste jarraian %200 inguruko hazkundearekin. Hurrengo astean, uztailaren 20tik 26ra, 1.471 kasu izan ziren (%63,8ko hazkundea), eta hurrengoan, 1.656 (%12,5eko igoera). Hazkundea geldiarazteko saioek ez zuten espero zen emaitzarik eman, eta hurrengo bi asteetan berriro kasuek gora egin zuten indartsu: abuztuaren 3tik 9ra 2.885 kasu, (%74,2ko hazkundea) eta abuztuaren 10etik 16ra, 3.892 (%34,9ko igoera). Hurrengo astean, hazkundea berriro apaldu zen (%13,6), baina abuztuaren azkeneko astean berriro handitu da (%27,1 ), 5.621 kasu ere izateraino.\nAstez asteko PCR positiboak lurraldeka aztertuz gero, egoera eta bilakaera ezberdinak ageri dira. Araban, uztailaren 6ko astetik aurrera, kasuen kopuruak hazkundea izan du astez aste, abuztuaren azken astera arte. Uztailaren lehen hiru asteetan %50 inguruko hazkundea, eta azkenekoan, %176koa. Abuztuko lehen bi asteetan, hazkunde garrantzitsuak izan dira Araban (%75 eta %90ekoak). Hirugarren astean, berriz, apalagoa (%13), eta azkenekoan, aurrekoan baino kasu gutxiago (-%5,6).\nBizkaian pilatzen dira kasu gehienak, eta, horregatik, hango datuek markatzen dute Hego Euskal Herriko joera orokorra. Bizkaian, uztailaren hasieratik, astez aste kasuen kopuruak gora egin du, etengabe. Hazkunde tasarik handienak hasierako asteetan izan ziren. Abuztuaren azken bi asteetan, berriz, hazkundea mantsotu egin da (%11,2 eta %10,1).\nGipuzkoak uztailaren hasieran izan zituen hazkunde handiak aste batetik bestera, Ordiziako, Zarauzko eta Eibarko agerraldiekin. Uztailaren 6tik 12rako astean, %344ko hazkundea, aurreko astearekin alderatuta, eta hurrengo astean, %200ekoa. Baina hurrengo astean, positiboen kopuruak behera egin zuen (-%30). Gutxi iraun zuen beheranzko joerak. Hurrengo astean, uztailaren 27tik abuztuaren 2rakoan, kasuen kopuruak berriro egin zuen gora (%7,6), hurrengo hiru asteetan gehiago (%40 inguru), eta abuztuaren azkenekoan are gehiago (%80,7).\nNafarroan ere gorabeheratsua izan da bilakaera. Hasieran, igoera handiak, uztaileko agerraldiekin (Malerreka, sanferminak, Tuterako ezkontza...), eta, gero, erritmo motelagoan, eta jaitsiera txiki batekin abuztuaren azken aurreko astean. Baina abuztuaren azken astean, hazkundea bizkortu egin da (%58,1).\nIpar Euskal Herriari dagokionez, datuen gabezia da nagusi. Hala ere, zantzuak daude pentsatzeko abuztuan birusaren zabalkundea hazi egin dela. Akitania Berriko Osasun Agentziak test positiboen berri ematen du, baina departamendu mailan bakarrik. Pirinio Atlantikoen Departamenduan abuztuan 463 test positibo inguru zenbatu dituzte, eta kopuruak goraka joan dira astez aste. Horrez gain, zenbait agerraldiren berri eman du: Ziburun bat (hamalau lagun), Baigorrin bi (bederatzi eta hamar lagunekin), Donibane Lohizunen hiru (lau, hiru eta lau lagunekin). Horrez gain, Lapurdiko kostaldean egindako borondatezko behaketan 1.200 proba inguru egin zituzten, eta %3,9k positibo eman zuten.\nOspitaleratze berriak, gora\nKasuak ugaltzearen atzetik, ospitaleratzeen hazkundea etorri da. PCR positiboen igoeraren hasiera uztailaren 6tik 12ra arteko astean nabaritzen hasi bazen ere, ospitaleratzeena hurrengo astean gertatu zen: 10 ospitaleratzetik 27ra pasatu zen (%170eko hazkundea). Hortik aurrera, astez aste ospitaleratze berri gehiago zenbatu dira. Igoerarik handiena abuztuko bigarren astean izan da, %106,1eko hazkundearekin.\nGrafikoak beste ikuspegi bat erakusten du: Nafarroan, ospitaleratze berrien hazkundea beste lurraldeetan baino astebete geroago hasten da, eta, oro har, apalagoa da. Eragin handiagoa sumatu da Arabako, Bizkaiko eta Gipuzkoako ospitaleratzeetan, Nafarroakoetan baino. Asteko ospitaleratze berrien kopurua Osasunbideko ospitaleetan sei aldiz handiagoa da abuztuko azken astean, uztailaren 13tik 19ra bitarteko astean baino, eta hamar aldiz handiagoa Osakidetzako ospitaleetan.\nAldi berean, ospitaleratze berrien igoerarekin batera, ospitaleetako betetze maila ere igo da, bai solairuetan, bai zaintza intentsiboetarako unitateetan. Ospitaleratuta dauden pertsonen datuekin arazoak daude serie homogeneoak osatzeko. Batetik, udan datuen argitalpena murriztu delako. Bestetik, Osakidetzaren kasuan, egun bakoitzean solairuan ospitaleratuta dauden gaixoen kopurua txosten epidemiologikoan sartzen hasi direnean (abuztuaren 4an), zenbatzeko irizpidea zorroztu dutelako, COVID-19arengatik ospitaleratuak bakarrik sartuz.\nEdozein modutan, igoera nabarmena da. Abuztuaren 4an, 90 pertsona zeuden ospitaleratuta solairuan Hego Euskal Herriko ospitaleetan, eta abuztuaren 31n, 324 pertsona. Kopurua, beraz, hirukoiztu egin da hilabete eskasean. Epe berean, zaintza intentsiboetako unitateetan dauden pertsonen kopurua ere nabarmen hazi da. Abuztuaren 4an, zazpi pertsona zeuden ZIUan, eta abuztuaren 31n, berriz, 43. Sei aldiz gehiago.\nHildakoak: 89 abuztuan\nHeriotzak denboran geroago azaltzen ohi dira bilakaera erakusten duten grafikoetan, bizpahiru aste geroago. Ekainean iritsi ziren hildakorik gabeko egunak, baina martxoaren hasieratik ez da izan asterik hildakorik gabe. Apirilaren hasieratik, astez aste hildakoen kopurua gutxituz joan da ia etengabe, uztailaren 20-26ko asteraino, non bi hildako baino ez ziren izan. Baina kutsatzeen eta ospitaleratzeen hazkundearen ondoren hildakoen hazkundea iritsi da, batez ere abuztuan.\nEkainean 83 hildako izan ziren, pixkanaka gero eta gutxiago, kutsatze berrien kopurua jaitsi ondoren. Uztailean, hamalau hildako. Baina abuztuan heriotzak ugaritu dira. Guztira, 89 hildako izan dira; ia erdiak, azken astean.\nBigarren olatua, txikiagoa\nBigarren olatuari neurria hartzeko eta lehenengoarekin alderatzeko, adierazle egokiak bilatu behar dira. PCR positiboen kopurua ez da oso adierazle egokia. Udako datuak ezin dira alderatu martxoko eta apirileko datuekin. Orduan, askoz proba gutxiago egiten zituzten, eta gehienbat diagnostikoa baieztatzeko erabiltzen zituzten. PCR proben bidez, COVID-19 kasuak atzemateko gaitasuna askoz handiagoa da abuztuan, martxoan edo apirilean baino. Beraz, abuztuan egun bakar batean milatik gora kasu atzemateak ez du esan nahi orain martxoan edo apirilean baino kutsatu gehiago dagoenik.\nOspitaleratze berrien kopurua eta hildakoen kopurua adierazle hobeak dira lehen olatua eta bigarrena alderatzeko.\nGrafikoan ikusten denez, bigarren olatuko ospitaleratze berriak askoz gutxiago izan dira lehendabizikokoak baino. Lehen olatuan, martxoan 5.437 ospitaleratze izan ziren, apirilean 3.897 eta maiatzean 596. Guztira, 9.930 ospitaleratze. Bigarren olatuan, berriz, ekainean 77 pertsona ospitaleratu zituzten, uztailean 133, eta abuztuan 904. Guztira, 1.114. Hau da, lehen olatuan, ospitaleratzeak bederatzi aldiz gehiago izan ziren (zehazki, 8,91 aldiz).\nOlatuak alderatzeko beste datu interesgarria ospitaleetako betetze maila da. Lehen olatuan, ospitaleratuen kopururik handiena martxoaren 31n erregistratu zen, 2.818 ospitaleraturekin. Bigarren olatuan, ospitaleratuen kopururik handiena abuztuaren 31n izan da: 367 gaixo. Beraz, lehen olatuko gehieneko betetze maila 7,6 aldiz handiagoa izan zen oraingoa baino. Halaber, zaintza intentsiboetarako unitateen gehieneko betetze maila ere askoz handiagoa izan zen lehen olatuan, bigarrenean baino. Apirilaren 2an, 327 pertsona egon ziren ospitaleratuta ZIUan. Bigarren olatuan, gehieneko kopurua 46 izan da, abuztuaren 30ean. Beraz, lehen olatuko gehieneko kopurua 7,1 aldiz handiagoa izan zen bigarrenekoa baino.\nAzkenik, hildakoen kopurua ere alderatu daiteke. Martxoan, apirilean eta maiatzean, 2.066 hildako izan dira Euskal Herrian koronabirusarekin lotuta. Ekainean, uztailean eta abuztuan 186 izan dira. Beraz, izurriaren lehen hiru hilabeteetan hildakoen kopurua 12 aldiz handiagoa izan da hurrengo hiru hilabeteetan baino.\nArgi dago, beraz, bigarren olatua lehena baino askoz txikiagoa dela, eta haren hazkunde erritmoa askoz mantsoagoa dela. Baina zein da alderaketaren arazoa? Lehen olatua benetako osasun hondamendia izan dela, eta geldiarazteko oso konfinamendu gogorra behar izan duena, ondorio sozioekonomiko larriekin. Bigarren olatua hondamendi batekin alderatzeak haren garrantzia gutxiestera eraman dezake. Eta hilabete batean, adibidez abuztuan, 89 hildako egotea ezin da inolaz ere gutxietsi. Hala edo nola eragotzi behar den tragedia baita.\nZer da kezkagarria bigarren olatuan? Hazkunde etengabea parametro guztietan. Hau da, kasuen zabalkundea, ospitaleratuen hazkundea eta hildakoen hazkundea geldiarazteko eta gutxitzeko ezintasuna. Beste era batera esanda, pandemia kontrolatzeko neurrien eraginkortasun mugatua.


Maiatzaren 22an frankismoaren inguruko hitzaldia eskainiko da Arrasaten — Arrasateko Udala\nMaiatzaren 22an frankismoaren inguruko hitzaldia eskainiko da Arrasaten\nSolasaldia Loramendi gelan izango da arratsaldeko 19:00etan eta Juan Ramon Garay eta Josu Ibargutxi izango ditu hizlari\nAurten 80 urte bete dira tropa frankistak Gipuzkoako hainbat udalerri indarrez hartu zituztenetik eta gertakari horiek eta frankismo garaia ardatz hartuta, Intxorta 1937 Kultur Elkartearekin elkarlanean, hitzaldia antolatu du Udalak, garaiko gertakariak ezagutzera emateko. Hitzaldi hau udaleko talde politiko guztiek adostutako ekintzetako bat da herritarren memoria historikoa berreskuratu eta hori ezagutzera emateko.\nSolasaldia datorren hilaren 22an izango da Loramendi gelan arratsaldeko 19:00etan eta Juan Ramon Garay eta Josu Ibargutxi izango ditu hizlari. Bertan, garaiko gertakarien eta frankismoak eragindako indarkeria eta errepresioaren inguruan mintzatuko dira. Era berean, garai hartan giza eskubideen aurka egin ziren krimenak salatu eta epaitzeko Euskal Herrian aurrera eramaten ari den prozesuaren berri ere emango da.\nIzan ere, gaur egun, bidegabeko gertakari horietatik bat bera ere ez da epaitu, ezta haien erantzuleak ere. Hori dela eta, frankismoaren biktima askok nazioarteko auzialdietara jo behar izan dute haien eskubideak defendatu eta aldarrikatzeko, horien artean, Argentinan sortutako frankismoaren aurkako kereilara, hain zuzen.\nEgoera horren aurrean, Arrasatek bat egin du jada garai hartako gertakariak salatu eta epaitzeko frankismoaren krimenen aurkako Euskal Plataforma aurrera eramaten ari den ekimenarekin. Horiek horrela, eskualdeko epaitegietan kereila bat jartzeko konpromisoa hartua du diktadura frankistak eragindako giza eskubideen aurkako krimen guztiak ikertu eta epaitu daitezen.\n“Erakunde publiko gisa, Udalaren betebehar nagusia da uneoro herritarren eskubide eta interesak babestea, baita haien eskubideen aldeko aldarrikapenean gure laguntza eskaintzea ere”, adierazi dute Udaletik.\nHorrenbestez, herriko memoria historikoa berreskuratzeko ekimenak sustatzen jarraituko duela gaineratu du Udalak eta ildo horretatik, herritar oro eta bereziki interesa duten arrasatearrak hitzaldian parte hartzera gonbidatu ditu, garaiko gertakarien ikuspegi zehatzagoa eta gertuagokoa jasotzeko aukera izan dezaten.


Software bilduma 2017 - Harrobia | Lanbide heziketa Bizkaian\nSoftware bilduma 2017\nBideoak eta elkarrizketak\n2001-2002 ikasturtean, Harrobia ikastolan kalitatezko Lanbide Heziketa euskaldunaren alde apustua egin genuen.\nIldo horri eutsita, berriki, software tresnarik interesgarrienak “Software bilduma 2017” aplikazioan bildu ditugu 6. urtez. Aplikazioak Windows sistema eragileetarako espresuki izan arren, Android zein Ubuntu sistema eragilerako aplikazioak ere aurki daitezke. Era berean, helburua euskarazko software librea sustatzea izan arren, software jabedunaren euskarazko bitartekariak (esaterako, Windows sistema eragileak euskaratzeko bitartekariak) zein software librea erdaraz (esaterako, antibirusak) aurki daitezke.\nProiektu hau, Harrobia ikastolako Mikroinformatika-Sistemak eta Sareak erdi mailako heziketa zikloaren 2. mailako ikasleen proiektu bat da, haiek aukeratu baitute sartu beharreko software bilduma, eta aplikazio bera programatu dute Unity erabilita.\nProiektu honen baitan, Bizkaiko ikastoletan zein ikastetxeetan DBH 4. mailako ikasleei “Software bilduma 2017” ordu bateko hitzaldi/tailer praktikoa eskaintzen diegu; izatez, eta pasadan urteko inkestak aintzat hartuta, hiru jardunaldi proposamen eskaintzen ditugu; ikastetxe bakoitzak, berarentzat egokiena dena aukera dezan.\nJardunaldia amaitzean, ikasleek asebetetze galdetegi bat burutzen dute. Jardunaldian parte hartzen duen ikasle orok ekainaren 23an egingo den “tablet” baten zozketan parte hartzeaz gain, “Software bilduma 2017” aplikazioa duen USB bana doan jasoko du.\n“Software bilduma 2017” proiektua erabat doakoa da eta ikastetxeek ez dute ezer ordaindu behar, Bizkaiko Foru Aldundiak diruz lagundu baitu.\nZure ikastetxean jardunaldia antolatu nahi izatekotan, formularioa bete.\nInformazio gehiago nahi izanez gero, Mikroinformatika-Sistemak eta Sareak 1. mailako tutorea eta proiektuaren arduraduna den Joseba Mirena Bilbao Requena-rekin kontaktuan jar zaitezteke honako posta elektroniko hau erabilita: jbilbao@harrobia.net\nSoftware bilduma aplikazioaren eskuliburua deskargatu:\nSoftware bilduma aplikazioaren ANDROID sistemarako eskuliburua deskargatu:\nSoftware bilduma mahaigaineko aplikazioa deskargatu:\nMarkel Bertsioa (41.2MB)\nXarles Bertsioa (52.2MB)\nMarkel Bertsioa (54.7MB)\nXarles Bertsioa (68.3MB)\nMarkel Bertsioa (37.25MB)\nXarles Bertsioa (30.49MB))\nMarkel Bertsioa (429MB)\nXarles Bertsioa (331MB)\n“Software bilduma 2017” jardunaldietan parte hartuko duten ikasleen artean 10 hazbeteko Android tablet bat zozkatuko dugu 2017ko ekainaren 23an Harrobia ikastolan. Bideoa ikusi.\nHarrobia ikastolatik eskerrak ematen dizkiegu jardunaldietan parte hartuko duten ikasle eta irakasle guztiei; baita ere ‘Mikroinformatika-Sistemak eta Sareak’ erdi mailako heziketa zikloko 2. mailako ikasleei proiektuan egin duten lanagatik.\n“Onda Vasca”-ko elkarrizketa.\nHamaika TB-k egindako elkarrizketa:\nEuskadi Irratiko @bildua saiorako egindako elkarrizketa:\nBizkaiko Foru Aldundiak diruz lagundutako ekintza.


Badok | “Gu ere, partidaz partida”\nElkarrizketa: Peiremans +\nBi aste baino gutxiago falta da Peiremans+ taldearen itzulerarako, eta zenbait emanalditarako sarrerak agortzen hasi dira. Zehazki, Donostiako Dabadaba aretoan azaroaren 12an eskainiko dute kontzerturako ez da alerik geratzen. Hamar egunetan zazpi kontzertu joko ditu laukoteak, hasieran iragarritako bost emanaldiko sortari beste bi gehitu baitizkiote: Baionan (azaroaren 13an) eta Gernikan (azaroaren 14an). Zuzenean jotzeko ez ezik, bi kantu berri grabatzeko baliatu du taldeak hamar urte osteko itzulera. Gorka Urbizuk eta Imanol Ubedak posta elektronikoz erantzun dituzte gure galderak.\nGorka Urbizu, Haritz Beristain, Marino Goñi eta Imanol Ubeda. (Josetxo Perez)\nEsan daiteke Peiremans+-en itzulerarako lehen txinparta Twitterren piztu zela? Berri Txarrak-en txio batek gogora ekarri zuen disko txikiaren 10. urteurrena zela, eta hura zerbeza batzuk hartzeko aitzakia ona zela erantzun zuten segidan Bide Ertzean-en kontutik.\nGORKA URBIZU: Hein batean esan liteke baietz, baina txio horiek denon baitan zebilen zerbait azaleratu besterik ez zuten egin, alegia, gogoa zegoela kantu horiei herdoila kentzeko.\nIMANOL UBEDA: Twitterren edozer gauza! Hala ere, Bide Ertzeanekook ohitura hori dugu: dena garagardoarekin ospatzen dugu, baita ospatzekorik ez dagoenean ere. Portzierto, BTX garagardoaren fan handiak gara! Galderari helduz, nik uste txinparta piztu zuena urteurrena izan zela. Eta urteurrenaren aitzakian, uztaila partean Andoainen egin genuen afaria, hain zuzen.\nOndoren nork eman zuen taldea berriz elkartzeko eta kontzertu batzuk emateko ideia mahai gainean jartzeko urratsa?\nG.U.: Afaltzeko geratu eta halaxe irten ginen lagunarteko enkontrutik: entsegu egutegi bat, grabaketa planak eta kontzertu posibleen agenda apuntatuta. Osasunerako ez dakit, baina sormenerako onak eta beharrezkoak dira halako beroaldiak.\nI.U.: Andoainen egin genuen afari hartan, txantxetan edo, urteurrena emanaldiren batekin ospatu zitekeela aipatu zen. Agendari erreparatu eta azaroan denak libre antzean ginela ikusi genuen. Udako oporren ondoren hasi ginen entseatzeko elkartzen, eta gaur arte.\nBeharbada zailena izan da Marino Goñi eszenatokietara itzultzeko konbentzitzea…\nG.U.: Alderantziz, sekulako gogoa zeukan musika jotzeko! Ohoretxoa bada Balerdi Balerdi-ren zati bat gurekin edukitzea.\nI.U.: Besteok bezalaxe, berehala animatu zen bera ere. Esanguratsua da hori. Azken batean, berriro elkartzeko gogoa bazegoela esan nahi du horrek. Baina duela hamar urte bezalaxe, orain ere ez da erraza laurak batzeko tenorea aurkitzea. Hor gabiltza baina, abesti zaharrei hautsa kentzen eta abesti berriei forma ematen.\n“Peiremans+ galtzaileei egindako keinua da modu batean, ‘loser rock’-a, eta orain sarrerak agortzen ari direla ikustea… Halakorik ez zegoen gure gidoian”\nSare sozialak dira gaur egun edozein gertakizunen oihartzunaren neurgailua. Horren arabera, ikusmin dexentekoa piztu du Peiremans+-en itzulerak. Urteak pasa ahala handituz joan da taldearen itzala?\nI.U.: Ni pertsonalki seko harrituta nago. Duela hamar urte, EPa plazaratu berritan, emanaldi gutxi batzuk eskaini genituen. Bospasei, ez gehiago. Ondo joan ziren baina ez genuen asteotan sortu den ikusmin hori piztu. Batetik, uste dut jende bati ez ziola gu deskubritzeko denborarik eman. Biratxo hura amaitu ondoren hasi zirela 2005eko EParen kantuekin maitemintzen. Eta bestetik, gaur egungo gazteek ez zuten gu ikusteko aukerarik izan. Bien bitartean, kantuek bere bidea egiten jarraitu dute. Eta hori gauza zoragarria da kantu-egile batentzat. Beste faktore batzuk ere izango dira tartean. Kontuak kontu, ea sortu den ikusmin horren aurrean ganoraz aritzeko moduan garen. Hori da gure kezka bakarra orain.\nG.U.: Gu geu harrituta gaude, bai. Peiremans+ galtzaileei egindako keinua da modu batean, loser rock-a, eta orain sarrerak agortzen ari direla ikustea… Halakorik ez zegoen gure gidoian, doble entseatu beharko dugu orain, kar-kar!!\nKantu berriak grabatzen ari zarete. Bere garaian diskotik kanpo geratutako kantuak dira ala sortu berri dituzue? Zer kontatu dezakezue kantu horiei buruz?\nI.U.: 2010ean, Deabruak Teilatuetan taldearen 1973 biraren amaieran, Peiremans+ taldearen bertsio-taldea osatu genuen Gorkak eta biok: Colemans+. Marino eta Txikiren ordez, bide lagun izan genituen Joni Ubeda eta Karlos Aranzegi. Orduko hartan hiru abesti berri sortu genituen. Eta abesti horiek dira itzulera honetan joko ditugunak. Hiru horietatik bi Bonberenea estudioan grabatu berri ditugu, Txap Osinagarekin.\n“2005ean jende bati ez zion gu deskubritzeko denborarik eman. Biratxo hura amaitu ondoren hasi ziren EParen kantuekin maitemintzen”\nEuskarri fisikoan argitaratzeko asmoa duzue, ala sarean bakarrik jarriko dituzue?\nI.U.: Euskarri fisikoan plazaratzearen aldekoak gara. Baina zoritxarrez, denbora kontra dugu. Oso juxtu gabiltza fabrikazio kontuetan sartzeko. Sikiera, banaketa digitalaren bitartez berehala iritsi gaitezke zaleen belarrietara. Ez da gutxi.\n[Hemen entzun dezakezu kantu horietako bat: "Bemidji"]\nZazpi kontzertu bakarrik emango dituzue, azaroan. Hor bukatuko da Peiremans +-en bigarren ekinaldi hau, edo aukeraren bat dago hurrengo hilabeteetan segida emateko?\nI.U.: Gutxi iruditzen al zaizkizu? Ea onik iristen garen! Simeonek esaten duenari men eginez: partidaz partida. San Mames, Mendizorrotza, Sadar, Anoeta, Deschamps, Urbieta eta Berazubi futbol zelaien pareko dizdira dute guretzat Bilboko Kafe Antzokiak, Jimmy Jazzek, Zentralek, Dabadabak, Le Magnetok, Iparragirrek eta Bonbereneak. Baina Simeoneren filosofiarekin bat eginez, oraintxe buruan dugun gauza bakarra Bilboko norgehiagoka da.\nG.U.: Imanolek baino hobeki ezin azaldu.\nZer ematen dio Peiremans+-ek Gorka Urbizuri Bide Txarrakek ematen ez diona?\nG.U.: Hau dibertimentu bat da, lagunekin elkartu eta jende ezberdinarekin jotzea beti da aberasgarri. Bestalde, Berri Txarrak-en oihartzuna dela eta, batzutan ematen du egiten duzun orok traszendentzia daukala eta niretzako lasaigarria da motxila moduko hori bazter utzi eta besterik gabe rocka jotzea. Kontuz, horrek ez du esan nahi Peiremans+-ekin exijentzia maila jaisten dugunik, edo Berrirekin disfrutatzen ez dudanik, ederki pasatzen baitut halaber nire betiko taldean!\nEta Imanol Ubedari, Bide Ertzeanek ematen ez diona?\nI.U.: Ohiko martxa alde batera uztea oso sanoa da. Eta gainera, ederra da beste musikari batzuekin elkartzea. Dibertigarria izateaz gain, aberasgarria da. Hori gutxi balitz, Peiremanseko burkideak lagunak ditut. Eta lagunekin musika egiteko elkartzeak ez du preziorik.\nPEIREMANS +-EN KONTZERTUAK:\nazaroak 5: Bilboko Kafe Antzokian (+ Izaki Gardenak)\nazaroak 12: Donostiako Dabadaba aretoan —sarrerak agortu dira—\nETIKETAK:Berri TxarrakBide ErtzeanGorka UrbizuHaritz BeristainImanol UbedaMarino GoñiPeiremans+


Bere herri gunean, muino batean kokaturik, XVII. mendeko San Juan Bautista eliza nabarmentzen da. Bi auzo dira, Errekalde eta Yurre, bere herritarrak eta jarduera hartzen dutenak, nekazaritza-abeltzaintza eta burdingintzan zentratua.\nBiztanleak hiru gune nagusitan banaturik daude: alde zaharra, Errekalde auzoa eta Yurre auzoa. Lehenengo bien jarduera ekonomikoa, batez ere nekazal arlokoa, garai bateko paisaiaren edertasuna mantendu du. Yurre auzoa industria arloan du jarduera nagusia, Arcelor Mittal industriaren inguruan alegia, eta beronekin erlazionaturiko zein erlaziorik gabeko beste zenbait enpresa ere badira.